sagorsarker/bangla-wikipedia huggingface dataset:
ক্যারল লমবার্ড

ক্যারল লমবার্ড (জন্ম: জেন অ্যালিস পিটার্স; ৬ অক্টোবর ১৯০৮ - ১৬ জানুয়ারি ১৯৪২) ছিলেন একজন মার্কিন চলচ্চিত্র অভিনেত্রী। তিনি ১৯৩০-এর দশকে স্ক্রুবল হাস্যরসাত্মক চলচ্চিত্রে তার শক্তিধর ও প্রায়ই মূলধারার বাইরের চলচ্চিত্রে কাজের জন্য সর্বাধিক পরিচিত। তিনি ১৯৩০-এর দশকের শেষভাগে হলিউডের সর্বোচ্চ পারিশ্রমিক গ্রহীতা তারকা।
১৯৪২ সালে মাত্র ৩৩ বছর বয়সে এক বিমান দুর্ঘটনায় মারা গেলে লমবার্ডের কর্মজীবনের সমাপ্তি ঘটে। বর্তমান সাওময়ে তিনি স্ক্রুবল হাস্যরসাত্মক ধারার চলচ্চিত্রে ও মার্কিন হাস্যরসাত্মক ধারার চলচ্চিত্রের তার কাজের জন্য স্মরণীয়। তিনি আমেরিকান ফিল্ম ইনস্টিটিউটের করা ধ্রুপদী হলিউড চলচ্চিত্রশিল্পের সেরা নারী তারকা তালিকায় ২৩তম স্থান অধিকার করেন।
লমবার্ড ১৯০৮ সালের ৬ই অক্টোবর ইন্ডিয়ানা অঙ্গরাজ্যের ফোর্ট ওয়েনের ৭০৪ রকহিল স্ট্রিটে জন্মগ্রহণ করেন। খ্রিস্টধর্মে দীক্ষিত হওয়ার সময় তার নাম রাখা হয় জেন অ্যালিস পিটার্স। তার পিতা ফ্রেডরিক ক্রিশ্চিয়ান পিটার্স (১৮৭৫-১৯৩৫) এবং মাতা এলিজাবেথ জেইন "বেসি" (নাইট) পিটার্স (১৮৭৬-১৯৪২)। তিনি তার পিতামাতার তৃতীয় সন্তান ও একমাত্র কন্যা। তার বড় দুই ভাই ফ্রেডরিক চার্লস (১৯০২-১৯৭৯) ও জন স্টুয়ার্ট (১৯০৬-১৯৫৬)। তারা খুব ঘনিষ্ঠ ছিলেন এবং একসাথে বেড়ে ওঠেন। লমবার্ডের পিতামাতা দুজনেই ধনাট্য পরিবার থেকে এসেছেন এবং তিনি জীবনের শুরুতে আরাম-আয়েশে জীবনযাপন করেন। তার জীবনীকার রবার্ট ম্যাটজেন যাকে "রূপার চামচ যুগ" বলে অভিহিত করেন। তার পিতামাতার বৈবাহিক সম্পর্কে ফাটল ধরতে শুরু করলে ১৯১৪ সালের অক্টোবর মাসে তার মাতা সন্তানদের নিয়ে লস অ্যাঞ্জেলেসে চলে যান। যদিও এই দম্পত্তির মধ্যে বিবাহবিচ্ছেদ ঘটেনি, তথাপি তারা স্থায়ীভাবে আলাদা হয়ে যান। তার পিতার আর্থিক সহায়তার জন্য তাদের জীবনধারণ নিয়ে দুশ্চিন্তা করতে হয়নি। তারা লস অ্যাঞ্জেলেসের ভেনিস বুলেভারের নিকটবর্তী একটি অ্যাপার্টমেন্টে বসবাস করতেন।
তার জীবনীকার ওয়েস গেহরিং তাকে "স্বাধীনতচেতা টমবয়" বলে উল্লেখ করেন, কিশোরী লমবার্ড খেলাধুলার সাথে ঘনিষ্ঠভাবে জড়িত ছিলেন এবং চলচ্চিত্র দেখতে পছন্দ করতেন। ভার্জিল জুনিয়র হাই স্কুলে তিনি টেনিস, ভলিবল ও সাঁতারে অংশগ্রহণ করতেন এবং অ্যাথলেটিক্সে ট্রফি জয় করেন। ১২ বছর বয়সে তার এই শখ অপ্রত্যাশিতভাবে তাকে তার প্রথম পর্দায় কাজের সুযোগ এনে দেয়। বন্ধুদের সাথে বেসবল খেলারত অবস্থায় তিনি চলচ্চিত্র পরিচালক অ্যালান ডোয়ানের নজর কাড়েন। তিনি পরবর্তী কালে বলেন, "একটি দেখতে-সুন্দর ছোট টমবয়... অন্য বাচ্চাদের সাথে খেলা করছিল এবং বাকিদের চেয়ে ভালো বেসবল খেলছিল। এবং এই চলচ্চিত্রের জন্য আমার তার মত একজনকে দরকার ছিল।" তার মায়ের উৎসাহে লমবার্ড "আ পারফেক্ট ক্রাইম" (১৯২১) চলচ্চিত্রে একটি ছোট চরিত্রে অভিনয় করেন। তিনি দুইদিন সেটে ছিলেন, এবং মন্টে ব্লুর বোনের চরিত্রে অভিনয় করেন।
শফি মণ্ডল

শফি মণ্ডল (১৩ ডিসেম্বর ১৯৫২ - বর্তমান) যিনি বহুলভাবে বাউল শফি মণ্ডল নামেও পরিচিত। তিনি বাংলাদেশের একজন জনপ্রিয় বাউল সংগীত শিল্পী। তিনি হিন্দু বা মুসলিম ধর্মে না, মানব ধর্মে বিশ্বাসী। তার গানের হাতেখড়ি হয়েছিল ছোটবেলায় মামাতো ভাই "সাবদার হোসেনের"-এর কাছে। এরপর ১৯৭৯ সালে উচ্চাঙ্গ সঙ্গীতের তালিম নেন ভারতের "শ্রী সাধন মুখার্জীর" কাছে।গুরুর পরামর্শে বেছে নেন সুফিবাদ সঙ্গীতের পথ। তিনি "‘ষষ্ঠ কান্ত কবি উৎসব-২০২২’" পুরস্কার পেয়েছেন।
বাউল শফি মণ্ডল ১৯৫২ সালের ১৩ ডিসেম্বর কুষ্টিয়া জেলার প্রত্যন্ত অঞ্চল দৌলতপুর থানার ফিলিপনগর ইউনিয়নের ফিলিপনগর গ্রামে জন্মগ্রহণ করেন। তার পিতা মৌলভী মোহাম্মদ আহাদ আলী এবং মাতা গৌরভী মণ্ডল ।
গুরু "শ্রী সাধন মুখার্জীর" কাছ থেকে শাস্ত্রীয় সংগীতে তালিম নিয়েছেন চার বছর। ১৯৮৩ সাল থেকে পুরোদমে বাউল গানে মনোনিবেশ করেন। ১৯৯৮ সালে "‘লালনের দেশে’" শিরোনামে একটি লালন সঙ্গীতের ক্যাসেট বেরিয়েছিলো। "‘ভাবনগর’" নামের একটি সংগঠনের মাধ্যমে আগ্রহীদের বাউল গান শিখিয়ে থাকেন। তার প্রথম গানের অ্যালবাম প্রকাশিত হয় ১৯৯৫ সালে।
তিনি সাধারণত বাংলাদেশের বাউল শিল্পী তিনি বাউল গান গেয়ে শত শত মানুষের ভালোবাসার অর্জন করেছেন বর্তমানে অনেক টিভিতে তাকে সংগীত যাচক হিসেবে নিমন্ত্রণ করা হয়, তাকে বর্তমানে বাউল গোষ্ঠীর পরিচিত মুখ বলা যেতে পারে
রে ব্র্যাডবেরি

রে ডগলাস ব্র্যাডবেরি (, ; ২২ আগস্ট ১৯২০ - ৫ জুন ২০১২) ছিলেন একজন মার্কিন লেখক ও চিত্রনাট্যকার। তিনি অলীক কল্পকাহিনী, বিজ্ঞান কল্পকাহিনী, ভীতিপ্রদ সাহিত্য, ও রহস্যকাহিনিসহ বিভিন্ন ধরনের কথাসাহিত্য রচনা করেছেন। প্রতীকী ডিস্টোপিয়ান উপন্যাস "ফারেনহাইট ফোর ফিফটি ওয়ান" (১৯৫৩) এবং তাঁর বিজ্ঞান কল্পকাহিনি ও ভীতিপ্রদ গল্পের সংকলনের জন্য প্রসিদ্ধ ব্র্যাডবেরি বিংশ ও একবিংশ শতাব্দীর অন্যতম প্রখ্যাত মার্কিন লেখক। তাঁর উল্লেখযোগ্য কর্মসমূহ হলো "দ্য মার্শিয়ান ক্রনিকলস" (১৯৫০), "দি ইলাস্ট্রেটেড ম্যান" (১৯৫১) ও "আই সিং দ্য বডি ইলেকট্রিক" (১৯৬৯)। তাঁর বেশিরভাগ উল্লেখযোগ্য রচনা কল্পনাধর্মী সাহিত্যকর্ম হলেও তিনি অন্যান্য ধারার সাহিত্যও রচনা করেছেন, তন্মধ্যে রয়েছে "ড্যান্ডেলিয়ন ওয়াইন" (১৯৫৭) এবং কল্পিত স্মৃতিকথা "গ্রিন শ্যাডোস, হোয়াইট হোয়েল" (১৯৯২)।
ব্র্যাডবেরি অসংখ্য পুরস্কার অর্জন করেছেন, তন্মধ্যে রয়েছে ২০০৭ সালের পুলিৎজার পুরস্কার। তিনি কয়েকটি চলচ্চিত্র ও টেলিভিশনের পাণ্ডুলিপি রচনা ও পরামর্শ প্রদান করেছেন, সেগুলো হলো "মবি ডিক" ও "ইট কেম ফ্রম আউটার স্পেস"। তাঁর অনেকগুলো সাহিত্যকর্ম কমিক বই, টেলিভিশন ও চলচ্চিত্রে রূপায়িত করা হয়েছে।
২০১২ সালের তাঁর মৃত্যুর পর "দ্য নিউ ইয়র্ক টাইমস" ব্র্যাডবেরিকে "মূলধারার সাহিত্যে আধুনিক বিজ্ঞান কল্পকাহিনি নিয়ে আসা গুরুত্বপূর্ণ লেখক" বলে উল্লেখ করে।
ব্র্যাডবেরি ১৯২০ সালের ২২শে আগস্ট ইলিনয় অঙ্গরাজ্যের ওয়াউকেগ্যানে জন্মগ্রহণ করেন। তার মাতা এস্থার (মোবের্গ) ব্র্যাডবেরি (১৮৮৮-১৯৬৬) ছিলেন সুয়েডীয় অভিবাসী এবং পিতা লিওনার্ড স্পাউল্ডিং ব্র্যাডবেরি (১৮৯০-১৯৫৭) ছিলেন ইংরেজ বংশোদ্ভূত পাওয়ার ও টেলিফোন লাইনম্যান তার নামের মধ্যাংশ "ডগলাস" রাখা হয় অভিনেতা ডগলাস ফেয়ারব্যাঙ্কসের নামানুসারে। ব্র্যাডবেরি মার্কিন শেকসপিয়ারীয় পণ্ডিত ডগলাস স্পাউল্ডিঙের আত্মীয় এবং ১৬৭২ সালে সালেম ডাকিনিবিদ্যা মামলার অপরাধীদের একজন ম্যারি ব্র্যাডবেরির বংশধর।
সৈয়দ মর্তুজা

সৈয়দ মর্তুজা (১৫৯০-১৬৬২) সুফি ভাবধারার কবি। ১৬ শতকের শেষদিকে তার আবির্ভাব। ১৭ শতকের দ্বিতীয় ভাগে তিরোধান। ছিলেন সুফি সাধক। আধ্যাত্মিক সাধনায় তার ভূমিকা স্মরণ করে তাকে ‘মর্তুজানন্দ’ বলে ডাকা হতো।
সৈয়দ মর্তুজা জন্মগ্রহণ করেন আনু. ১৫৯০ সালে ভারতের মুর্শিদাবাদ জেলার সুতী থানার অন্তর্গত ছাপঘাটি গ্রামে। তার পিতার নাম সৈয়দ হাসান, যিনি ভারতের উত্তর প্রদেশের বেরেলির অধিবাসী ছিলেন।
সৈয়দ মর্তুজার পীর ছিলেন জঙ্গিপুর নিবাসী সৈয়দ শাহ আবদুর রাজ্জাক। তার একজন সাধনসঙ্গিনী ছিলেন যার নাম আনন্দময়ী। ফিরোজপুরের গৌড়ের শাহ্ নিয়ামতুল্লাহ (মৃত্যু. ১৬৬৪) সঙ্গে তার সম্পর্ক ছিল। শাহ্ নিয়ামতুল্লাহর মৃত্যুর পর ছাপঘাটিতে তার মাজারে প্রতিবছর তিনদিন উরুস হতো। বর্তমানে ও বার্ষিক উরুস অনুষ্ঠিত হয়। তিনি অসাম্প্রদায়িক সাধক ছিলেন। হিন্দু ও মুসলিম উভয় সম্প্রদায়ের মানুষ তার ভক্ত ছিলেন। তার বংশধররা খাদেম হিসেবে মাজারের তত্ত্বাবধানে আছেন। তিনি অনেকগুলি সুফিপদ ও যোগকলন্দর নামে একটি কাব্য রচনা করেন। এ ছাড়াও ফারসি ভাষায় তার কিছু গজল আছে। ১৮শতকের বৈষ্ণবপদ সংকলনে তার একটি পদ অন্তর্ভুক্ত হয়েছিলো।
এই কবি রচিত একটি পদ 'পদকল্পতরু'গ্রন্থে সংকলিত আছে। তার রচিত রাধাকৃষ্ণলীলা বিষয়ক প্রায় ২৮ টি গীতি গাওয়া হয়। নিখিলনাথ রায় এই ফকিরের জীবনী প্রকাশ করেন। 
সৈয়দ মর্তুজা আনু. ১৬৬২ সালে মৃত্যুবরণ করেন। মর্তুজা নামের এক সমাধি মুর্শিদাবাদে বর্তমান।
সোহরাব উদ্দিন (কুষ্টিয়ার রাজনীতিবিদ)

অধ্যক্ষ সোহরাব উদ্দিন বাংলাদেশ জাতীয়তাবাদী দলের রাজনীতিবিদ এবং কুষ্টিয়া-৩ আসনের সাবেক সংসদ সদস্য। তিনি ফেব্রুয়ারি ১৯৯৬ সালের নির্বাচন ও ২০০১ সালের নির্বাচনে সাংসদ নির্বাচিত হয়েছিলেন।
সোহরাব ১২ ফেব্রুয়ারি ১৯৫৩ সালে পূর্ব পাকিস্তানের কুষ্টিয়ার পশ্চিম মজমপুরে (বর্তমান বাংলাদেশ) জন্মগ্রহণ করেন। তিনি কুষ্টিয়া জিলা স্কুলের ছাত্রাবস্থায় বাংলাদেশের স্বাধীনতা যুদ্ধে অংশ নিয়েছিলেন 
সোহরাব উদ্দিন বাংলাদেশ জাতীয়তাবাদী দলের কুষ্টিয়া জেলা শাখার সাবেক সাধারণ সম্পাদক । বাংলাদেশ জাতীয়তাবাদী দলের কেন্দ্রীয় কমিটির স্থানীয় সরকার বিষয়ক সম্পাদক। দীর্ঘদিন বাংলাদেশ জাতীয়তাবাদী মুক্তিযোদ্ধা দলের কেন্দ্রীয় সভাপতি ও সাধারণ সম্পাদক হিসেবেও দায়িত্ব পালন করেন। তিনি ফেব্রুয়ারি ১৯৯৬ সালের নির্বাচন ও ২০০১ সালের নির্বাচনে সাংসদ নির্বাচিত হয়েছিলেন। ২০০৮ সালের নির্বাচনে অংশগ্রহণ করে পরাজিত হয়েছিলেন তিনি।
অঙ্কুরোদগম

বীজ থেকে শিশু উদ্ভিদ যেভাবে জন্ম নেয় তাকে অঙ্কুরোদগম বলা হয়। এর জন্য উদ্ভিদের প্রয়োজনীয় উপকরণ মাটি, আলো, জল ও বায়ু প্রয়োজন৷ যখন ভ্রুনাক্ষের বীজপত্রাধিকান্ড অংশটি
যে সব শর্ত বীজের অঙ্কুরোদ বা মৃদবর্তী অঙ্কুরোদগম করে তাদের ভা,গগম ইত্যাদি একবীজপত্রী উদ্ভিদে এবং আম ছোলা প্রভৃতি কিছু দ্বিবীজপত্রী উদ্ভিদে়- আভ্যন্তরীণ শর্ত,বাহ্যিক শর্ত।
আভ্যন্তরীণ শর্তগুলির মধ্যে অধিকাংশ দ্বিবীজপত্রী উদ্ভিদে যেমন প্রধান হল খাদ্য। ভ্রূণের জন্য খাদ্যএই রকম শ্বেতসার রূপে বীজপত্রে কিংবা সস্যে সঞ্চিত থাকে। কিন্তু শ্বেতসার জলে অদ্রবণীয় হওয়ায় ভ্রূণ তা সহজে গ্রহণ করতে পারে না। জলও উষ্ণতার প্রভাবে শ্বেতসার দ্রবণীয় গ্লুকোজে পরিণত হলেই ভ্রুণ তা গ্রহণ করে।
বাহ্যিক শর্তগুলির মধ্যে গুরুত্বপূর্ণ হল জল, উষ্ণতা ও অক্সিজেন।
জল বা আর্দ্রতা (Water or moisture):
অঙ্কুরোদগমের সময় জল নিম্নলিখিত কারণে প্রয়োজন হয়।
ক) জলের দ্বারা বীজত্বক নরম হয়। তাই ভ্রূণমূল ও ভ্রূণমুকুল সহজে তা ভেদ করে বেরিয়ে আসে।
খ) জল শোষণ করে বীজপত্র ও শস্য স্ফীত হয়, ফলে বীজত্বক ফেটে যায়।
গ) ভ্রূণের কোষের প্রোটোপ্লাজম প্রয়োজনীয় জল পেয়ে সক্রিয় হয়।
ঘ) জলের দ্বারা খাদ্য বীজপত্র বা সস্য থেকে ভ্রূণের বর্ধনশীল অঞ্চলে পৌছায়। তাই জল অঙ্কুরোদগমের জন্যে অবশ্যই প্রয়োজন।
উষ্ণতা (Temperature):
বীজের অঙ্কুরোদগমের জন্যে উপযুক্ত উষ্ণতা প্রয়োজন। উষ্ণতা ছাড়া বীজের মধ্যে রাসায়নিক বিক্রিয়া সংঘটিত হয় না। সাধারণত ২৫-৩০ °C তাপমাত্রায় বেশীর ভাগ বীজে অঙ্কুরোদগম ভালো হয়। তবে বিভিন্ন বীজের অঙ্কুরোদগমের জন্যে বিভিন্ন উষ্ণতা প্রয়োজন হয়।
অক্সিজেন (Oxygen):
বীজের অঙ্কুরোদগমের সময় ভ্রুণ দ্রুত বাড়তে থাকে। তাই ভ্রুণের প্রচুর শক্তির প্রয়োজন হয়। ভ্রুণ শ্বাসক্রিয়া দ্বারা এই শক্তি উৎপন্ন করে। শ্বাসক্রিয়ায় অক্সিজেনের দ্বারা খাদ্য জারিত হয়ে শক্তি উৎপন্ন করে। তাই অক্সিজেন ছাড়া অঙ্কুরোদগম সম্ভব নয়।
অঙ্কুরোদগম তিন প্রকার।
অঙ্কুরোদগম সাধারণত একটি বীজের মধ্যে থাকা একটি উদ্ভিদের বৃদ্ধি৷ এটি চারা তৈরির একটি ফলাফল, এটি বীজের বিপাকীয় সরঞ্জাম পুনরায় সক্রিয়করণের প্রক্রিয়া যার ফলে র‌্যাডিকাল এবং প্লামুলের উত্থান ঘটে।
ভাস্কুলার উদ্ভিদের বীজ একটি পুরুষ বা মহিলা প্রজনন কোষের মিলনের পরে উৎপাদিত একটি ছোটো চারাগাছ। সমস্ত সম্পূর্ণ বিকাশযুক্ত বীজে একটি ভ্রূণ থাকে এবং বেশিরভাগ উদ্ভিদের প্রজাতিতে বীজ কোটে জড়িত কিছু খাদ্য সংরক্ষণের ব্যবস্থা থাকে। কিছু গাছ বিভিন্ন রকমের বীজ উৎপাদন করে যার ভ্রূণের অভাব থাকে, এগুলিকে সুপ্ত বীজ বলা হয় যা কখনই অঙ্কুরিত হয় না।
সুপ্ত বীজ হলো পাকা বীজ যা অঙ্কুরিত হয় না৷ কারণ এগুলি বহিরাগত পরিবেশগত অবস্থার অধীনে থাকে যা বিপাকীয় প্রক্রিয়া এবং কোষের বৃদ্ধি রোধ করে।
যথাযথ পরিস্থিতিতে বীজ অঙ্কুরিত হতে শুরু করে এবং ভ্রূণের টিস্যুগুলি পুনরায় বৃদ্ধি শুরু করে ও একটি চারা তৈরির দিকে বিকাশ করে।
শেখ মাকসুদ আলী

শেখ মাকসুদ আলী একজন বাংলাদেশি সরকারি কর্মকর্তা, গবেষক, লেখক ও মুক্তিযুদ্ধের একজন সংগঠক ছিলেন। তিনি ত্রাণ ও পুনর্বাসন মন্ত্রণালয়ের সচিব হিসেবে দায়িত্ব পালন করেছেন।
শেখ মাকসুদ আলী ১৯৫৬ সালে ঢাকা বিশ্ববিদ্যালয় থেকে অর্থনীতিতে স্নাতকোত্তর ডিগ্রি লাভ করেন। এরপর ১৯৫৯ সালে তিনি তৎকালীন পাকিস্তানের কেন্দ্রীয় সিভিল সার্ভিসে যোগদান করেন। তারপর তিনি লাহোরের সিভিল সার্ভিস একাডেমির উপপরিচালক পদে নিযুক্ত হন। এরপর তিনি ম্যানচেস্টার বিশ্ববিদ্যালয় থেকে ডক্টরেট ডিগ্রি অর্জনের জন্য যুক্তরাজ্য গমন করেন। তিনি ১৯৭১ সালে যুক্তরাজ্যে থাকাকালীন সময়ে মুক্তিযুদ্ধের একজন সংগঠক হিসেবে দায়িত্ব পালন করেছেন। তিনি ১৯৭২ সালে ম্যানচেস্টার বিশ্ববিদ্যালয় থেকে ডক্টরেট ডিগ্রি লাভ করেন।
১৯৭২ সালে দেশে ফিরে আসার পর শেখ মাকসুদ আলীকে অভ্যন্তরীণ নৌপরিবহন ও সিভিল এভিয়েশেন মন্ত্রণালয়ের যুগ্মসচিব পদে নিযুক্ত করা হয়। তিনি বাংলাদেশ লোক প্রশাসন প্রশিক্ষণ কেন্দ্রের প্রতিষ্ঠাতা রেক্টর ছিলেন। ১৯৭৫ সালে তাকে সিভিল অফিসার্স ট্রেনিং একাডেমি ও ন্যাশনাল ইন্সটিটিউট অব পাবলিক অ্যাডমিনিস্ট্রেশনের মহাপরিচালক পদে নিযুক্ত করা হয়। এছাড়া তিনি ত্রাণ ও পুনর্বাসন মন্ত্রণালয়ের সচিব ও বাংলাদেশ পরিকল্পনা কমিশনের সচিব হিসেবে দায়িত্ব পালন করেছেন।
শেখ মাকসুদ আলী দেশ বিদেশের বহু সাময়িকীতে লেখালেখি করেছেন। এছাড়াও, তার রচিত কয়েকটি গ্রন্থ প্রকাশিত হয়েছে। তার রচিত গবেষণামূলক গ্রন্থ "ফ্রম ইস্ট বেঙ্গল টু বাংলাদেশ" ২০০৯ সালে প্রকাশিত হয়েছিল। তিনি মাহবুব তালুকদারের ভায়রা ভাই। তিনি ২০১৯ সালের ২৫ আগস্ট ৮৫ বছর বয়সে মৃত্যুবরণ করেন।
রংপুর-৩ উপনির্বাচন, ২০১৯

জাতীয় সংসদের নির্বাচনী এলাকা রংপুর-৩ আসনে ২০১৯ সালের ৫ অক্টোবর উপনির্বাচন অনুষ্ঠিত হয়। নির্বাচনে জাতীয় পার্টির প্রার্থী সাদ এরশাদ বিজয়ী হয়, ঐক্যফ্রন্টের রিটা রহমান দ্বিতীয় স্থান অর্জন করে।
১৪ জুলাই ২০১৯ তারিখে এ আসনের বর্তমান নির্বাচিত সংসদ সদস্য হুসেইন মুহম্মদ এরশাদ মৃত্যু বরণ করলে আসনটি শূন্য হয়।
২০১৮ সালের ৩০ অক্টোবর অনুষ্ঠিত একাদশ জাতীয় সংসদ নির্বাচনে জাতীয় পার্টির চেয়ারম্যান হুসেইন মুহম্মদ এরশাদ জয়ী হয়েছিলেন। তিনি ভোট পান, তার নিকটতম প্রতিদ্বন্দ্বী ছিল।
২০১৯ সালের ১৪ জুলাই এরশাদ সিএমএইচ হাসপাতালে চিকিৎসাধীন অবস্থায় মৃত্যু বরণ করলে, ১৬ জুলাই সংসদ সচিবালয় আসনটি শূন্য ঘোষণা করে গেজেট প্রকাশ করে।
১ সেপ্টেম্বর নির্বাচন কমিশন শুন্য আসনে নির্বাচনের জন্য তফসিল ঘোষণা করে। তফসিলে, ৯ সেপ্টেম্বর মনোনয়নপত্র দাখিলের শেষদিন, ১১ সেপ্টেম্বর মনোনয়নপত্র বাছাই, ১৬ সেপ্টেম্বর পর্যন্ত প্রার্থিতা প্রত্যাহার করা যাবে এবং ৫ অক্টোবর ভোট গ্রহণের দিন ধার্য করা হয়।
উপনির্বাচনে ১২ জন প্রার্থী মনোনয়নপত্র সংগ্রহ করলেও জমা দিয়েছে ৯ জন। নির্বাচনে অংশগ্রহণ করেছে ৬ জন। ২ জন প্রার্থীর মনোনয়ন পত্র বাতিল হয়েছে এবং একজন প্রার্থীতা প্রত্যাহার করে নেয়।
রাহাগির আল মাহি সাদ এরশাদ, ৮ সেপ্টেম্বর ২০১৯ তারিখে জাতীয় পার্টি দলীয় প্রার্থী ঘোষণা করে। সাদ পূর্ব থেকে রাজনীতিতে যুক্ত না থাকায় স্থানীয় লোকজন তার বিরোধিতা করে।
রিটা রহমান, বিএনপি সমর্থিত ঐক্যফ্রন্টের প্রার্থী হিসেবে মনোনয়ন পত্র জমা দেয়। তিনি ২০১৮ সালের একাদশ জাতীয় সংসদ নির্বাচনে অংশ নিয়েছিলেন।
হোসেন মকবুল শাহরিয়ার আসিফ, জাতীয় পার্টির রাজনীতির সাথে যুক্ত ছিলেন। পার্টি থেকে মনোনয়ন না পেয়ে বিদ্রোহী প্রার্থী হিসেবে নির্বাচনে অংশগ্রহণ করেন।
২০১৯ সালের ৫ অক্টোবর আসনের ১৭৫টি ভোট কেন্দ্রে ভোটগ্রহণ অনুষ্ঠিত হয়। সাদ এরশাদ ৪১,৯১৯ ভোটের ব্যবধানে বিজয়ী হয়। মোট ভোট পড়ে ৯৩,৯৮৩টি, তার মধ্যে ১৫ টি ভোট নষ্ট বা বাতিল হয়।
নির্বাচনের ফলাফল প্রকাশিত হওয়ার পর বিএনপি সমর্থিত ঐক্যফ্রন্টের প্রার্থী রিটা রহমান নির্বাচনকে প্রহসনের নির্বাচন আখ্যায়িত করে ফলাফল প্রতাখ্যান করেন। রিটা দাবী করেন নির্বাচনে ৯/১০ শতাংশ ভোটার তাদের ভোটাধিকার প্রযোগ করেছে। রিটা ছাড়াও জাতীয় পার্টির বিদ্রোহী ও স্বতন্ত্র প্রার্থী হোসেন মকবুল শাহরিয়ার আসিফ ফলাফল প্রতাখ্যান করেছেন।
আবদুল খালেক চন্টু

কেএম আবদুল খালেক চন্টু (জন্ম: ১ জানুয়ারী ১৯৪৬ - মৃত্যু: ২২ এপ্রিল ২০১৭) বাংলাদেশ জাতীয়তাবাদী দলের রাজনীতিবিদ এবং কুষ্টিয়া-৩ আসনের সাবেক সংসদ সদস্য। তিনি পঞ্চম ও সপ্তম জাতীয় সংসদ নির্বাচনে সাংসদ নির্বাচিত হয়েছিলেন।
আব্দুল খালেক চন্টু ১ জানুয়ারী ১৯৪৬ সালে ব্রিটিশ ভারতের বেঙ্গল প্রেসিডেন্সির (বর্তমান বাংলাদেশ) কুষ্টিয়া জেলার সদর উপজেলার আব্দালপুর ইউনিয়নের মধুপুর গ্রামে জন্মগ্রহণ করেন। তার পিতা মরহুম খাতের আলী। তিনি ১৯৬৩ সালে রংপুর জেলা স্কুল থেকে এসএসসি পরীক্ষায় উত্তীর্ণ হন। ১৯৬৮ সালে রংপুর সরকারি কলেজ থেকে বিএ পাশ করেন।
কেএম আবদুল খালেক চন্টু ছাত্র জীবন থেকেই জড়িয়ে পড়েন ছাত্র রাজনীতিতে। তিনি মজলুম জননেতা আবদুল হামিদ খান ভাসানী সমর্থিত ছাত্র ইউনিয়নের সক্রিয় সদস্য ছিলেন। ছাত্র জীবন শেষে তিনি ন্যাশনাল আওয়ামী পার্টি যোগ দিন। ১৯৭৮ সালে বাংলাদেশ জাতীয়তাবাদী দলে যোগদান করেন। তিনি কুষ্টিয়া জেলা বিএনপির সাবেক যুগ্ম আহ্বায়ক, সদর থানা বিএনপির সাবেক সভাপতি, বিএনপির নির্বাহী কমিটির সাবেক সদস্য। ১৯৯১ সালে জাতীয় সংসদ সদস্য নির্বাচনে তিনি জাতীয়তাবাদী দল থেকে কুষ্টিয়া-৩ (সদর) আসনে মনোনয়ন লাভ করে সংসদ সদস্য নির্বাচিত হন। তিনি জুন ১৯৯৬ সালে একই আসন থেকে বিএনপির সংসদ সদস্য নির্বাচিত হন। তিনি কুষ্টিয়ায় তার পিতার নামে প্রতিষ্ঠা করেন খাতের আলী ডিগ্রি কলেজ, এইচএন উচ্চ বিদ্যালয় এবং খাতের আলী দাখিল মাদ্রাসা।
চন্টু ১৭ এপ্রিল ১৯৭৪ সালে বিয়ে করেন, তার তিন পুত্র ও ১ কন্যা সন্তান। মেজর জেনারেল আব্দুল ওয়াহেদ তার বড় ভাই।
আবদুল খালেক চন্টু ২২ এপ্রিল ২০১৭ সাল রোববার রাত সাড়ে ৯টায় বাংলাদেশের ঢাকার মিরপুরের ন্যাশনাল হার্ট ফাউন্ডেশনে হৃদরোগে আক্রান্ত হয়ে চিকিৎসাধীন অবস্থায় মৃত্যুবরণ করেন। মৃত্যুকালে তার বয়স হয়েছিল ৭৩ বছর। তার মৃত্যুতে দশম জাতীয় সংসদে সর্বসম্মতিক্রমে শোকপ্রস্তাব গৃহীত হয়। তাছাড়া শোক প্রকাশ করেছেন বিএনপি চেয়ারপারসন খালেদা জিয়া। জানাজা শেষে তাকে কুষ্টিয়া জেলার সদর উপজেলার মধুপুরে নিজ গ্রামে দাফন করা হয়।
মো. বদরুদ্দোজা গামা

মো. বদরুদ্দোজা গামা বাংলাদেশ জাতীয় পার্টির রাজনীতিবিদ এবং কুষ্টিয়া-৩ আসনের সাবেক সংসদ সদস্য। তিনি ১৯৮৮ সালের চতুর্থ জাতীয় সংসদ নির্বাচনে সাংসদ নির্বাচিত হয়ে ছিলেন। 
বদরুদ্দোজা গামা ব্রিটিশ ভারতের বেঙ্গল প্রেসিডেন্সির (বর্তমান বাংলাদেশ) কুষ্টিয়া সদর উপজেলার থানাপাড়া এলাকায় জন্মগ্রহণ করেন।
গামা কুষ্টিয়া পৌরসভার সাবেক চেয়ারম্যান। তিনি জাতীয় পার্টির রাজনীতিবিদ এবং বাংলাদেশ প্রবীণ হিতৈষী সংঘ কুষ্টিয়া জেলা শাখার সভাপতি ছিলেন। তিনি ১৯৮৮ সালের চতুর্থ জাতীয় সংসদ নির্বাচনে সাংসদ নির্বাচিত হয়ে ছিলেন।
মো. বদরুদ্দোজা গামা ৩০ জুলাই ২০১৭ বাংলাদেশের ঢাকার ডেলটা মেডিকেল কলেজ হাসপাতালে চিকিৎসাধীন অবস্থায় মৃত্যুবরণ করেন। মৃত্যুকালে তার বয়স হয়েছিল ৮১ বছর।
রাইফেল

রাইফেল একধরনের বহনযোগ্য দীর্ঘ ব্যারেল যুক্ত আগ্নেয়াস্ত্র। নিখুঁতভাবে দূরপাল্লার লক্ষ্যভেদ করার উদ্দেশ্যে এগুলো বিশেষ ভাবে তৈরী করা হয়। গুলি ছোড়ার সময় রাইফেল সাধারণত দুই হাত দিয়ে ধরা হয় এবং ভারসাম্য রক্ষার্থে কাধও ব্যবহার করা হয়। এর ব্যারেলের ভেতরের দেওয়ালে প্যাঁচান খাঁজ থাকে। এই প্যাঁচান খাঁজ গুলোকে রাইফেলিং (Rifling) বলা হয়। এজন্য এগুলোকে প্রাথমিকভাবে মূলত 'রাইফেল্ড বন্দুক(Rifled Gun)' বলা হত এবং এটা থেকেই রাইফেল(Rifle) শব্দের উৎপত্তি। বর্তমানে লম্বা কিন্তু হাতে বহনযোগ্য, ট্রিগার(বন্দুকের ঘোড়া) যুক্ত, ভালভাবে দূরপাল্লার লক্ষ্য ভেদের সুবিধা যুক্ত সকল অস্ত্রই রাইফেল বলে পরিগণিত হয়। যুদ্ধে, আইনের প্রয়োগে, শিকারে এবং বিভিন্নরকম শ্যুটিং খেলায় রাইফেল ব্যাপকভাবে ব্যবহৃত হয়।
ঐতিহ্যগত ভাবে রাইফেলে এক বার ট্রিগার চাপলে একটি গুলি (Projectile) ছোড়া হয়। আধুনিক রাইফেলগুলো সাধারণত একক শট (Single shot), বোল্ট অ্যাকশন(Bolt action), আধা-স্বয়ংক্রিয় (Semi-automatic), স্বয়ংক্রিয় (Automatic) ইত্যাদি ধরনের হয়।
একক শট, বোল্ট অ্যাকশন ও আধা-স্বয়ংক্রিয় রাইফেলগুলো থেকে একবার ট্রিগার চাপলে এক রাউন্ড গুলি ছোড়া হয়। কেবলমাত্র স্বয়ংক্রিয় রাইফেলের ক্ষেত্রে একবার ট্রিগার চাপলে একাধিক রাউন্ড (দুই, তিন বা আরো বেশি) গুলি ছোড়া হয়।
রাইফেলের ব্যবহার কবে প্রথম শুরু হয় তা সঠিক ভাবে নির্ণয় করা যায়নি তবে ১৫শ শতাব্দীতে এই ব্যাপারে ইউরোপে বেশ কিছু পরীক্ষন চালানো হয়েছে বলে প্রমাণ পাওয়া যায়। তীরন্দাজরা অনেক আগেই এটা আবিষ্কার করেন যে তীরের পুচ্ছ-পালক একটু ঘুরিয়ে দিলে তীরের লক্ষ্যভেদের সঠিকতা অনেক খানি বৃদ্ধি পায়।
ফুডপান্ডা

ফুডপান্ডা হলো অনলাইনে খাবার অর্ডার করার একধরনের ব্র্যান্ড বা কোম্পানি। এটি ডেলিভারি হিরো এর মালিকানাধীন একটি অনলাইন খাদ্য এবং মুদি বিতরণ প্ল্যাটফর্ম। এটির প্রধান সদরদপ্তর জার্মানির বার্লিন শহরে অবস্থিত এবং চারটি মহাদেশ জুড়ে প্রায় ৫০ টি দেশে ২০ টি ব্র্যান্ডের সাথে এটি কাজ করে। ২০১৬ সালের ডিসেম্বরে জার্মানির ডেলিভারি হিরো নামক প্রতিষ্ঠানটি ফুডপান্ডা গ্রুপকে কিনে নেয় এবং বর্তমানে এটি তাদের দ্বারাই পরিচালিত হয়ে থাকে। ফুডপান্ডা বর্তমানে চীনের বাইরে এশিয়ার বৃহত্তম খাদ্য ও মুদি সরবরাহের প্ল্যাটফর্ম।
দ্য ফুডপান্ডা গ্রুপ ২০১২ সালে রালফ ওয়েনজেল, রোহিত চাড্ডা, বেন বাউয়ের এবং ফেলিক্স প্লগ এর দ্বারা প্রতিষ্ঠা লাভ করে। 
লুকাস নাজেল ও রিকু ওয়েডার এর মাধ্যমে 
ফুডপান্ডার সিঙ্গাপুরে ব্যবসা শুরু হয়। ২০১৪ এর ফেব্রুয়ারিতে ফুডপান্ডা তাদের প্রতিদ্বন্দ্বী পাকিস্তানি "ইট অই" কে কিনে নেয়। ২০১৬ সালের নভেম্বরে কোম্পানিটি তাদের ডেলিভারি ক্লাবে বিজনেস ১০০ মিলিয়ন ডলারের বিনিময়ে রাশিয়ার mail.ru কে বিক্রি করে দেয়। এবং ২০১৬ সালের ডিসেম্বরে দ্য ফুডপান্ডা গ্রুপকে ডেলিভারি হিরো নামক প্রতিষ্ঠান কিনে নেয়। ২০১৭ সালের ডিসেম্বরে ওলা ক্যাবস কর্তৃক ভারতে ফুডপান্ডার ব্যবসা প্রতিষ্ঠিত হয়।
ফুডপান্ডার অনলাইনে খাদ্য অর্ডারের কাজ তাদের মোবাইল অ্যাপ ও ওয়েবসাইটের মাধ্যমে ক্রেতারা সম্পন্ন করে থাকেন। ক্রেতারা খাদ্য অর্ডার করতে মোবাইল অ্যাপ অথবা ওয়েবসাইটের মাধ্যমে প্রবেশ করে নিকটস্থ রেস্তোরাঁর মাধ্যমে খাবার অর্ডার করে নিতে পারেন এবং ফুডপান্ডার কর্মীরা তা নির্দিষ্ট সময়ের মধ্যে ক্রেতার কাছে পৌঁছে দিয়ে থাকেন।
ফুডপান্ডার বর্তমানে এশিয়ার ১৪টি দেশে ও ইউরোপের ৩টি দেশে তাদের সেবা দিচ্ছে,যার মধ্যে রয়েছে: 
বর্তমানে কোম্পানিটির মূলধন ৩১৮ মিলিয়ন ডলারে পৌঁছেছে।
২০১৩ সালের এপ্রিলে ফুডপান্ডাকে শুরুর দিকে ২০ মিলিয়ন ডলার অর্থায়ন করে "ইনভেস্টমেন্ট এবি কিনেভিক", "পেনোমেন ভেঞ্চার" এবং "রকেট ইন্টারনেট" কোম্পানিত্রয়। ২০১৩ সালের সেপ্টেম্বরে আইএমইএনএ (iMENA) নামক কোম্পানিও ফুডপান্ডাকে ব্যবসায়িক কাজে ৮ মিলিয়ন ডলার অর্থায়ন করে। ২০১৪ সালের ফেব্রুয়ারিতেও "গ্রুপ অব ইনভেস্টর" এবং "পেনোমেন ভেঞ্চার" থেকেও ২০ মিলিয়নের অধিক অর্থায়ন আসে। একই বছরের আগস্টের ১১ তারিখে ফুডপান্ডা ঘোষণা করে যে "গ্রুপ অব ইনভেস্টর" থেকে আরও ৬০ মিলিয়ন ডলারের অর্থ সাহায্য আসে। এছাড়াও কোম্পানিটি পরবর্তীতে আরও বিভিন্ন অর্থ বিনিয়োগকারী সংস্থা হতে অর্থ সাহায্য নেয়।
২০১৭ সালের ১ নভেম্বর ফুডপান্ডা তাদের লোগো কমলা রঙ থেকে পরিবর্তন করে বর্তমান সংস্করণ গোলাপি রঙে হালনাগাদ করে। ফুডপান্ডার মূল ব্র্যান্ড ডেলিভারি হিরো তাদের লোগোতে পরিবর্তন আনার পর, ফুড পান্ডার লোগোতেও পরিবর্তন করা হয়। কোম্পানি অনুযায়ী তাদের নতুন লোগোটি পূর্বের তুলনায় আরও স্মরণীয় হবে বলে মনে করেন তারা। ফুডপান্ডার আরেকটি সহযোগী কোম্পানি হচ্ছে ফুডুরা, যেটির অনুকরণেই বর্তমান লোগো ডিজাইন করা হয়েছে।
সালার দে কারকোতে

সালার দে কারকোতে (সালার দে সান মার্তিন নামেও পরিচিত) হল উত্তর চিলির একটি লবণাক্ত ভূমি । এটি "ওইয়াগুয়ে" নামক একটি গ্রামের দক্ষিণ-পশ্চিমে প্রায় ১০৮ বর্গ কিমি এলাকা জুড়ে অবস্থিত। এর পৃষ্ঠতলের উচ্চতা ৩৬৯০ মিটার। এলাকার ভূদৃশ্য আগ্নেয়গিরিময়, পূর্বে "ওইয়াগুয়ে" এবং উত্তরে "আউকানকিলচা" আগ্নেয়গিরি রয়েছে। সালার দে কারকোতে পশ্চিমে লোয়া নদীর অববাহিকা দ্বারা এবং দক্ষিণে সালার দে আসকোতান লবণাক্ত অববাহিকা দ্বারা বেষ্টিত।
সালার দে কারকোতে একটি প্রাচীন হ্রদের অবশিষ্টাংশ। পূর্বে মিনচিন হ্রদের সাথে এর একটি সংযোগ ছিল। আজকাল, সেই হ্রদের কেবল চিহ্নটুকুই অবশিষ্ট রয়েছে যা পরস্পর বিচ্ছিন্ন কয়েকটি ছোট ছোট জলাশয়ে বিভক্ত। এই জলাশয়গুলি বর্তমানে এই লবণাক্ত ভূমির পশ্চিম সীমানা বরাবর প্রায় ৩ থেকে ৪ বর্গ কিমি এলাকা জুড়ে ছড়িয়ে আছে। এইসব অবশিষ্ট জলাশয়গুলির মধ্যে একটি হল "লাগুনা ভের্দে" (সবুজ লেগুন)।
লাল শিয়াল

লাল শিয়াল হচ্ছে জাত শিয়ালের সবচেয়ে বড় অংশ এবং এরা মাংসভুক বর্গ হিসেবে সমগ্র উত্তর গোলার্ধ, সুমেরু বৃত্ত থেকে উত্তর আফ্রিকা, উত্তর আমেরিকা এবং ইউওরেশিয়ায় ছড়িয়ে আছে। এটি আই ইউ সি এন'র ন্যুনতম বিপদগ্রস্থ প্রাণীর তালিকায় অন্তর্ভুক্ত। এরা মানব সম্প্রদায়ের বিস্তারের পাশাপাশি বিস্তার লাভ করেছে এবং অস্ট্রেলিয়ায় স্থানীয় স্তন্যপায়ী প্রাণী ও পাখি সম্প্রদায়ের জন্য ক্ষতিকারক প্রাণী হিসেবে পরিচিতি লাভ করেছে। অস্ট্রেলিয়ায় এর এমন উপস্থিতির কারণে এটি বিশ্বের ' ১০০ খারাপ আক্রমণাত্মক প্রজাতি' হিসেবে তালিকার অন্তর্ভুক্ত।
লাল শিয়াল মধ্য ভিলাফ্রান্সিয়াস যুগে ইউরেশিয়ায় ছোট আকারের পুর্বপুরুষ থেকে বিবর্তিত হয়, এবং উত্তর আমেরিকায় উইসকনসিন হিমবাহের পর পরই বসতি গড়ে। অন্যান্য জাতের শেয়ালের মধ্যে , এই লাল শেয়াল মাংসভুক হিসেবে নিজেদের উন্নত করে। এদের বড় আকার ছাড়াও এরা নতুন পরিবেশে দ্রুত খাপ খাইয়ে নিতে পারার কারণে অন্য প্রজাতির শেয়ালের তুলনায় তাঁদের আলাদা করে দেয়। এদের লাল শেয়াল নামকরণ সত্ত্বেও এদের মধ্যে শ্বেত ও কৃষ্ণকায় বর্নের শেয়াল দেখা যায়।
বর্তমান পর্যন্ত এদের ৪৫টি উপপ্রজাতি চিহ্নিত করা গেছে, যা দুটি ভাগে বিভক্ত; বড় নর্দান ফক্স এবং এশিয়া ও উত্তর আফ্রিকার বেসাল সাউথার্ন ফক্স।
লাল শেয়াল সাধারনত একসঙ্গে জুটি বেঁধে অথবা ছোট দল বেঁধে থাকে পরিবারের অন্য সদস্যদের নিয়ে, যেমন একটি জুটি এবং তাঁদের তরুন সদস্য নিয়ে অথবা একটি পুরুষ তার সাথে কয়েকটি মাদী শেয়াল সহ।
লাল শিয়ালের প্রজননের সময় শীতকাল। বেশিরভাগ পুরুষের কেবল একটি মহিলা অংশীদার থাকে তবে কিছু পুরুষ একাধিক মহিলার সাথে প্রজনন কাজে অংশগ্রহণ করে। সঙ্গমের পরে, স্ত্রী শিয়াল প্রসবের জন্য গর্ত তৈরি করে। সাধারনত পুরুষ শিয়াল গর্তে প্রবেশ করে না। লাল শিয়ালের গর্বকালীন সময় প্রায় সাত থেকে আট সপ্তাহ। স্ত্রী লাল শিয়াল (ভিক্সেন) সাধরনত একসাথে ২-১২টি শাবকের জন্ম দেয়। সদ্যজাত শাবকগুলো অন্ধ হিসেবেই জন্মগ্রহণ করে মানে জন্মের সাথে সাথেই এদের চোখ ফোটে না। প্রসবের পর প্রায় পাঁচ সপ্তাহ শাবকগুলো অন্ধকারেই থাকে এবং গর্ত থেকে বের হয় না। এই সময় পুরুষ শিয়াল গর্তে প্রবেশ করে না তবে স্ত্রী শিয়াল ও শাবকদের জন্য খাবার সংগ্রহ করে নিয়ে আসে। শাবকগুলোর চোখ খুলতে সময় লাগে প্রায় ১২-১৪ দিন। এই সময় দলের অন্যান্য তরুন সদস্যরা নতুন শাবকদের যত্ন নেয়ার জন্য তাদের বাবা মায়ের সাথে থাকে।
এই প্রজাতিটি প্রাথমিক ভাবে ছোট ইঁদুরকে খাবার হিসেবে শিকার করে, যদিও এটি খরগোশ, গেম বার্ড, সরীসৃপ, অমেরুদণ্ডী প্রাণী এবং ছোট আনগোল্টসকে শিকারের লক্ষ্যবস্তু বানায়। মাঝে মাঝে তাদের ফল ও সবজী ও খেতে দেখা যায়। যদিও এরা অন্য প্রজাতির ছোট শেয়ালসহ ছোট ছোট শিকারী প্রাণীকে শিকার করে, তারাও অন্য বড় শিকারী যেমন নেকড়ে, কয়োট, সোনালী খেঁকশিয়াল, এবং মাঝারি ও বড় বুনো বিড়াল দ্বারা শিকার হওয়ার ঝুঁকিতে থাকে।
কীট পতঙ্গ দমন এবং বহু দেশে এর ফার বাণিজ্যের মাধ্যমে,এই প্রজাতিটির মানুষের সাথে সহযোগিতার অনেক লম্বা ইতিহাস রয়েছে, এবং সে সাথে এটি মানব সভ্যতার বহু পৌরণিক এবং মিথলজিতে উপস্থাপিত হয়েছে। তাদের সংখ্যাধিক্য এবং বিস্তৃত অবস্থানের কারণে, এটি ফার ব্যবসার জন্য সবচেয়ে উল্লেখ্যযোগ্য প্রাণী হিসেবে দেখা হয়। মানুষের জন্য খুব সামান্য ক্ষতিকর, এবং মানুষের উপস্থিতিতে অনেক সুবিধা লাভ করে বলে, এরা সফলভাবে অনেক শহুরে এবং মফস্বল এলাকায় বসতি গাড়তে পেরেছে। রাশিয়ায় লাল শিয়ালকে গৃহপালিত করার চেষ্টা চললে, এবং একারণে গৃহপালিত লাল শেয়াল দেখা যায়।
মেহেরপুর পৌরসভা

মেহেরপুর পৌরসভা বাংলাদেশের একটি পৌরসভা। এটি বাংলাদেশের পশ্চিমাংশের সীমান্তবর্তী একটি পৌরসভা।
১৮৬৯ সালে এটি পৌরসভার মর্যাদা লাভ করে। ভারত বিভাগের পূর্বে মেহেরপুর মহকুমা শহর হিসেবে এর কার্যক্রম পরিচালনা করা হয়। ১৯৯১ সালে বাংলাদেশ সরকার এ পৌরসভাকে দ্বিতীয় শ্রেণীতে উন্নীত করে এবং ২০০১ সালে এটি প্রথম শ্রেণীর পৌরসভার মর্যাদা লাভ করে।
এই পৌরসভার পূর্বে কুষ্টিয়া ও চুয়াডাঙ্গা সড়ক, পশ্চিমে ভৈরব নদী ও বুড়িপোতা ইউনিয়নের যাদবপুর গ্রাম, উত্তরে কুতুবপুর ইউনিয়নের উজলপুর গ্রাম এবং দক্ষিণে আমদহ ইউনিয়নের বামনপাড়া গ্রাম রয়েছে।
২০১১ সালের পরিসংখ্যান অনুযায়ী এই পৌরসভার লোকসংখ্যা ৬৯,৬৩০ জন। এর মধ্যে পুরুষ ৩৪,৫৩০ জন এবং মহিলা ৩৫,১০০ জন।
মোহাম্মদ মফজলুর রহমান

মোহাম্মদ মফজলু রহমান (১ এপ্রিল ১৯২০ - ১৪ জুন ১৯৯৪) একজন বাংলাদেশী চিকিৎসক এবং সৈনিক ছিলেন। তিনি চট্টগ্রাম সামরিক হাসপাতালের প্রথম সি.ও হিসেবে দায়িত্ব পালন করেন। তিনি দ্বিতীয় বিশ্বযুদ্ধে অংশ নেয়া একজন ব্রিটিশ সেনা কর্মকর্তা ছিলেন।
এম এম রহমান ১৯২০ সালের ১ এপ্রিল কক্সবাজার জেলার চকরিয়া উপজেলার হরবাং গ্রামে জন্মগ্রহণ করেন। ১৯৪০ সালে তিনি কক্সবাজার থেকে বিজ্ঞান এবং মিটফোর্ড মেডিকেল স্কুল থেকে এমবি পাস করেন।
তিনি কলকাতায় একজন সাধারণ চিকিৎসক হিসাবে কাজ করেছিলেন এবং ১৯৪৩ সালের ২৩ শে মে ইন্ডিয়ান আর্মি মেডিকেল কর্পোর (আইএএমসি)-এর রয়্যাল ইমার্জেন্সি কমিশন লেফটেন্যান্ট হিসাবে পদোন্নতি পেয়েছিলেন এবং দেরাদুনের ইন্ডিয়ান মিলিটারি একাডেমিতে প্রেরণ করেছিলেন। একটি সফল প্রশিক্ষণের পরে ১৯৪৩ সালের ১৪ সেপ্টেম্বর তিনি আইএএমসিতে যোগ দেন। তিনি আকিয়াব এবং রাঙ্গুনে পোস্ট করেছিলেন যেখানে দ্বিতীয় বিশ্বযুদ্ধের অভিজ্ঞতা রয়েছে তার।
এমএম রহমান একজন চিকিৎসক ছিলেন, তিনি দ্বিতীয় বিশ্বযুদ্ধের সময় বার্মা ফ্রন্টে লড়াই করেছিলেন। মেজর হিসাবে তিনিই প্রথম ভারতীয় অফিসার, যিনি পাকিস্তানের স্বাধীনতার আগে চট্টগ্রাম সিএমএইচ-এর সিও হিসাবে নিযুক্ত ছিলেন। পরে তিনি পাকিস্তান সেনাবাহিনীতে দায়িত্ব পালন করেন এবং ১৯৫৭ সালে পাঞ্জাব মেডিকেল কলেজ থেকে এমবিবিএস শেষ করেন।
বঙ্গবন্ধু শেখ মুজিবুর রহমানকে আগরতলায় একটি সভার আয়োজন করতে সাহায্য করার অন্যতম প্রধান ব্যক্তি ছিলেন যা পরবর্তীকালে আগরতলা ষড়যন্ত্র মামলা হিসাবে খ্যাতি লাভ করেছিল । ফলস্বরূপ, তাকে পশ্চিম পাকিস্তানে স্থানান্তর করা হয়। তিনি ১৯৭১ সালে বাংলাদেশের মুক্তিযুদ্ধের সময় গ্রেপ্তার হয়েছিলেন এবং তার সহকর্মীরা তাকে তিনবার বাঁচিয়েছিলেন, কারণ তিনি তাকে একজন সৎ ও স্পষ্টবাদী ব্যক্তি বলে ভালবাসতেন।
পাকিস্তান থেকে ফিরে তিনি ঢাকা মেডিকেল কলেজের সুপারিনটেনডেন্ট হিসাবে নিযুক্ত হন যেখানে তিনি কলেজকে শৃঙ্খলায় ফিরিয়ে দিতে সফল হন। ১৯৭৫ সালের নভেম্বরের সিপাহী বিদ্রোহের সময়, তিনি প্রশাসনিক ব্যক্তি হিসাবে পদে নিযুক্ত হওয়ার পরেও ঢাকা মেডিকেল কলেজ হাসপাতালে ক্ষোভের শিকার ব্যক্তিদের মধ্যে তিনিই প্রথম চিকিৎসক ছিলেন। বিদ্রোহী সৈন্যরা তাকে দায়িত্ব পালন করতে দেখে হুমকি দিয়ে আসছিলো।
কিন্তু তিনি পিছপা না হয়ে তিনি তার দীর্ঘ অব্যাহভাবে কর্নেল ইউনিফর্ম নিয়ে এসে আহত সেনা কর্মীদের সাথে সেখানে নিয়ে আসা অন্যান্য ডাক্তারদের সাথে চিকিৎসা করেছিলেন, যারা তাকে পাশাপাশি বসে কাজ করতে দেখে উত্সাহিত হয়েছিল।
পরে তিনি বাংলাদেশ সেনাবাহিনীতে ডিরেক্টর মেডিকেল সার্ভিসেস (ডিএমএস) পদে নিযুক্ত হন এবং নবগঠিত বাংলাদেশ সেনা মেডিকেল কর্পসকে সফলভাবে পেশাদার ইউনিটে উন্নীত করেন। তিনি দূষিত রোগ হিসাবে পরিচিত একটি দূষিত রোগ আবিষ্কার করে পরিচিতি পান।
অবসর গ্রহণের পরে, তিনি তার নিজের গ্রাম হরবাংয়ে চলে যান এবং দরিদ্রদের সাহায্য করার জন্য তার জীবন উৎসর্গ করেছিলেন। তিনি সেখানে যা কিছু টাকা ছিল তা দিয়ে একটি হাসপাতাল তৈরি করছিলেন, তবে এটি শেষ করতে পারেননি। তিনি মায়োকার্ডিয়াল ইনফ্রাকশন থেকে ১৯৯৪ সালের ১১ জুন মারা যান।
হিন্দু ধর্মীয় কল্যাণ ট্রাস্ট

হিন্দু ধর্মীয় কল্যাণ ট্রাস্ট হ'ল একটি জাতীয় সরকারী ট্রাস্ট যা বাংলাদেশের হিন্দু সম্প্রদায়ের কল্যাণে কাজ করে। এটি বাংলাদেশের ঢাকায় অবস্থিত। 
হিন্দু ধর্মীয় কল্যাণ ট্রাস্ট ১৯৮৩ সালে প্রতিষ্ঠিত হয়েছিল। এটি ধর্ম বিষয়ক মন্ত্রণালয়ের অধীনে রয়েছে। ২০১৬-২০১৭ অর্থবছরের বাজেট অধিবেশনটিতে অর্থ মন্ত্রণালয়ের আস্থা থেকে ২ বিলিয়ন টাকা বরাদ্দ করা হয়েছিল। যা পুরো ধর্ম মন্ত্রণালয়ের বাজেটের ২% যেইখানে হিন্দুদের সংখ্যা ৮%। একে হিন্দু নেতারা বৈষম্যমূলক বাজেট হিসেবে উল্লেখ করেছে।
গ্রেগ এল. সেমেনজা

গ্রেগ লিওনার্ড সেমেনজা (জন্ম জুলাই ১, ১৯৫৬) হলো ২০১৯ সালে চিকিৎসাশাস্ত্রে নোবেল পুরস্কারজয়ীদের অন্যতম। প্রাণীর কোষ কীভাবে অক্সিজেনের প্রাপ্যতার সঙ্গে খাপ খাইয়ে নেয়, সেই রহস্য উদ্ভাবনের জন্য ২০১৯ সালে যৌথভাবে চিকিৎসা ক্ষেত্রে নোবেল পুরস্কার লাভ করেন। তিনি তিনি জন হপকিন্স ইউনিভার্সিটি স্কুল অব মেডিসিন এর পেডিয়্যাট্রিক, র্যাডিয়েশন অনকোলজি, জৈব রসায়ন ও চিকিৎসা বিভাগের প্রফেসর। এছাড়াও তিনি ইনস্টিটিউট ফর সেল ইঞ্জিনিয়ারিংয়ে ভাস্কুলার প্রোগ্রামের পরিচালক হিসেবে দায়িত্ব পালন করছেন।
২০১৬ সালে তিনি বেসিক মেডিকেল গবেষণার জন্য লাসকার অ্যাওয়ার্ড এ ভূষিত হন।
সেমেনজা তার এইচ আই এফ-১ আবিষ্কারের জন্যও পরিচিত, যেটি দূর্বল পরিবেশে ক্যান্সার কোষে অক্সিজেন পরিবহনে সহায়তা করে।
তিনি ইউনিভার্সিটি অব পেনসিলভানিয়াতে পিএইচডি করা অবস্থায় বেটা থ্যালাসেমিয়া নিয়েও অধ্যয়ন করেন। যখন আশেপাশের অক্সিজেনের স্তর পরিবর্তন হয় তখন প্রাণীর কোষগুলি জিনের প্রকাশে মৌলিক পরিবর্তন হয়। জিনের প্রকাশের এই পরিবর্তনগুলি কোষ বিপাক, টিস্যুগুলির পুনরায় মডেলিং এবং এমনকি হার্টের হার এবং বায়ুচলাচল বৃদ্ধির মতো জৈবিক প্রতিক্রিয়ারও পরিবর্তন করে। ১৯৯০ এর গোড়ার দিকে গবেষণাতে গ্রেগ সেমেনজা শনাক্ত করেছিলেন এবং তারপরে ১৯৯৫ সালে এটিকে অক্সিজেন-নির্ভর প্রতিক্রিয়াগুলি নিয়ন্ত্রণ করে এমন প্রতিলিপি ফ্যাক্টর শোধিত ও ক্লোন করা হয়েছিল। তিনি হাইপোক্সিয়া ইনডুসিবল ফ্যাক্টরের জন্য এই ফ্যাক্টর HIF (Hypoxia Inducible Factor) নামকরণ করেছিলেন এবং দেখিয়েছেন যে এটি দুটি উপাদান নিয়ে গঠিত :
একটি নতুন এবং অক্সিজেন-সংবেদন
শীল মাতৃতা, HIF-1α এবং দ্বিতীয়, পূর্বে চিহ্নিত এবং গঠনমূলকভাবে প্রকাশিত এবং অক্সিজেন বিহীন -নিয়ন্ত্রিত প্রোটিন ARNT হিসাবে পরিচিত।
রুবেল দাস

রুবেল দাস হলেন একজন ভারতীয় অভিনেতা যিনি বাংলা চলচ্চিত্র ও বাংলা টেলিভিশন ধারাবাহিকে অভিনয় করে থাকেন।
সূর্য রুবেল দাস বারাসাত মহাত্মা গান্ধী মেমোরিয়াল মাধ্যমিক বিদ্যালয়ে পড়েছেন। তিনি আচার্য প্রফুল্লচন্দ্র কলেজ থেকে স্নাতক হয়েছেন। তিনি ২০১৬ সালে পীযূষ সাহা পরিচালিত "বেপরোয়া" চলচ্চিত্রের মাধ্যমে অভিনয়জগতে পা রাখেন। চলচ্চিত্রটিতে তিনি পাপড়ি ঘোষের বিপরীতে অভিনয় করেছিলেন। এরপর তিনি জি বাংলার টিভি ধারাবাহিক "ভানুমতীর খেল" এ অভিনয় করেন। তার অভিনীত দ্বিতীয় চলচ্চিত্র "তুই আমার রানি" ২০১৯ সালে মুক্তি পায়। তার প্রথম চলচ্চিত্রের মত এটিও পরিচালনা করেছিলেন পীযূষ সাহা। চলচ্চিত্রটিতে তিনি মিষ্টি জান্নাতের বিপরীতে অভিনয় করেছিলেন। চলচ্চিত্রটি ভারত বাংলাদেশ যৌথ প্রযোজনায় নির্মিত হয়েছিল।
পাংকু জামাই

পাংকু জামাই হচ্ছে ২০১৮ সালে মুক্তিপ্রাপ্ত প্রণয়-নাট্য ধাঁচের একটি বাংলাদেশী চলচ্চিত্র। চলচ্চিত্রটি রচনা ও পরিচালনা করেছেন আবদুল মান্নান এবং ভাওয়াল পিকচার্সের ব্যানারে প্রযোজনা করেছেন মোজাম্মেল হক সরকার। চলচ্চিত্রটিতে কেন্দ্রীয় চরিত্রে অভিনয় করেছেন শাকিব খান, অপু বিশ্বাস ও মিশা সওদাগর। পাশাপাশি পুষ্পিতা পপি, এটিএম শামসুজ্জামান, সাদেক বাচ্চু, দুলারী চক্রবর্তী, রেবেকা রউফ সহ অন্যান্যরা বিভিন্ন গুরুত্বপূর্ণ ভূমিকায় অভিনয় করেছেন। এটি শাকিব খান ও অপু বিশ্বাসের জুটি হিসাবে সর্বশেষ চলচ্চিত্র।
চলচ্চিত্রটিতে দেখা যাবে, শাকিব খান নিম্নবিত্ত পরিবারের সন্তান। কিন্তু তিনি ধনী পরিবারের মেয়ে অপু বিশ্বাসকে বিয়ে করতে চান। এদিকে মিশা সওদারও অপুর পাণি প্রার্থী। এই নিয়ে ঘটতে থাকে মজার সব ঘটনা।
২০১৬ সালের ২ ফেব্রুয়ারি এফডিসির ৪ নম্বর ফ্লোরে "পাংকু জামাই" চলচ্চিত্রের মহরত অনুষ্ঠিত হয়। এটি শাকিব খান-আব্দুল মান্নানের প্রথম চলচ্চিত্র। চলচ্চিত্রের গল্প লিখেছেন আব্দুল মান্নান। এ সম্পর্কে তিনি বলেন, “সম্পূর্ণ মৌলিক গল্প নিয়ে আমি এই চলচ্চিত্রটি তৈরী করছি, অন্য কোনো ছবির ছায়া বা গল্প এখানে আমি অনুসরণ করিনি। যেহেতু গল্পটি আমার নিজের লেখা সেক্ষেত্রে আমি আত্মবিশ্বাসী দর্শকদের আমি ভালো একটি ছবি উপহার দিতে পারবো। আমি এক কথায় বলতে পারি সিনেমাটি দর্শকরা দেখার পর হল থেকে অন্য রকম এক আনন্দ নিয়ে বের হবেন।"
"পাংকু জামাই" চলচ্চিত্রের সুর ও সঙ্গীতায়োজন করছেন ইমন সাহা, আলী আকরাম শুভ ও দেবেন্দ্রনাথ চট্টোপধ্যায় এবং আবহসংগীত পরিচালনা করেছেন এ. আর. বাবলু। চলচ্চিত্রের গান গেয়েছেন, যথাক্রমে রুনা লায়লা, এন্ড্রু কিশোর, মনির খান, রিজিয়া পারভীন ও এস আই টুটুল। চলচ্চিত্রের "আলতা দুধে" শিরোনামের প্রথম গানটি গেয়েছেন এন্ড্রু কিশোর ও কনকচাঁপা। এটির গীত রচনা করেছেন সুদীপ কুমার দ্বীপ এবং সুর ও সঙ্গীতায়োজন করেছেন আলী আকরাম শুভ, যা ২০১৮ সালের ১০ জুন লাইভ টেকনোলজিস লিমিটেডের ইউটিউব চ্যানেলে প্রকাশ করা হয়।
"পাংকু জামাই" চলচ্চিত্রটি ২০১৮ সালের ১৬ জুন ঈদুল ফিতর উপলক্ষে ৫০টি প্রেক্ষাগৃহে মুক্তি পায়। দক্ষিণ এশিয়ার আঞ্চলিক মুক্তবাণিজ্য (সাফটা) চুক্তির আওতায় বাংলাদেশে "পাঠান" চলচ্চিত্রের সঙ্গে ভারতে "পাংকু জামাই" মুক্তি দেওয়া হয়।
"প্রথম আলো"তে চিত্রপরিচালক ছটকু আহমেদ ছবির গল্পের সঙ্গে নামের অসামঞ্জস্য বলে উল্লেখ করেন। তিনি এই গল্পে পাংকু জামাইয়ের কিছুই নেই বলেও লিখেন। তবে তিনি শাকিব খানের অভিনয়ের প্রশংসা করেন, তিনি শাকিব খানকে "বাংলাদেশ চলচ্চিত্রের প্রাণপুরুষ" হিসাবে উল্লেখ করেন।
উইলিয়াম কেলিন জুনিয়র

উইলিয়াম "বিল" জি. কেলিন জুনিয়র (জন্ম ১৯৫৭) হলো হার্ভার্ড বিশ্ববিদ্যালয়ের মেডিসিন বিভাগের একজন অধ্যাপক। তিনি অক্সিজেনের প্রাপ্যতার সাথে কোষগুলি কীভাবে খাপ খাইয়ে নিতে পারে তার রহস্য উদ্ভাবনের স্বীকৃতিস্বরূপ ২০১৯ সালে চিকিৎসাশাস্ত্রে যৌথভাবে নোবেল পুরস্কার লাভ করেন। এছাড়াও তিনি বেসিক মেডিক্যাল রিসার্চ এর জন্য ২০১৬ সালে লাসকার পুরস্কার এবং অ্যাসকো সায়েন্স অব অনকোলজি ও এএসিআর প্রিন্সেস অ্যাওয়ার্ড লাভ করেন। ২০০৮ সালে তিনি হার্ভার্ড ক্যান্সার সেন্টারের বেসিক সায়েন্স বিভাগের সহকারী পরিচালক হন। 
উইলিয়াম ক্যালিন, জুনিয়র ১৯৯৫ সালে ভন হিপ্পেল-লিন্ডা(VHL) টিউমার দমনকারী জিনের গবেষণায় জড়িত ছিলেন এবং জিনের প্রথম পূর্ণ দৈর্ঘ্যের ক্লোনটি বিচ্ছিন্ন করার পরে দেখিয়েছিলেন যে এটি VHL(von Hippel-Lindao) মিউট্যান্ট টিউমারিজেনিক সেল লাইনে টিউমার বৃদ্ধি দমন করতে পারে।
তার গবেষণায় তিনি "ডানা-ফার্বার" এ মূলত ক্যান্সার প্রকল্পের উন্নয়নে টিউমারের জিন দমনে মিউটেশন বা প্রকরণে মূল ভূমিকা রাখেন। তার প্রধান কাজ ছিলো রেটিনোব্লাস্টোমা, ভন হিপ্পেল-লিন্ডা (VH ও পি৫৩ টিউমার দমন জিন নিয়ে কাজ করা। 
তার গবেষণার কাজে ন্যাশনাল ইন্সটিটউট অব হেলদ, আমেরিকান ক্যান্সার সোসাইটি, ডোরিস ডিউক চ্যারিটেবল ফাউন্ডেশন
ও অন্যান্য সংস্থাসমূহ তহবিল দিয়ে থাকে।
কেলিন ডিউক ইউনিভার্সিটি থেকে গণিত ও রসায়নে স্নাতক উপাধি অর্জন করেন।
১৯৯২ সালে তিনি DFCI ডাউনে নিজস্ব ল্যাব স্থাপন করেন, যেখান থেকে তিনি ক্যান্সারের বংশগতি সংক্রান্ত গবেষণা করেন। ২০০২ সালে তিনি হার্ভার্ড মেডিকেল স্কুলের অধ্যাপক নিযুক্ত হন
তিনি এলি লিলি নামক পরিচালকমন্ডলীদের বোর্ডের একজন সদস্য।
তিনি স্তন ক্যান্সার সার্জন ডাক্তার ক্যারোলিন কেলিনকে ১৯৮৮ সালে বিবাহ করেন। তার স্ত্রী ক্যারোলিন ২০১৫ সালে ক্যান্সারে মৃত্যুবরণ করেন। তাদের দুই সন্তান রয়েছে।
মিরন বক্স

মালিক মিরন বক্স (; জন্ম: ২০ এপ্রিল, ১৯০৭ - মৃত্যু: ৮ ফেব্রুয়ারি, ১৯৯১) তৎকালীন ব্রিটিশ ভারতের রাওয়ালপিন্ডি এলাকায় জন্মগ্রহণকারী প্রথিতযশা পাকিস্তানি আন্তর্জাতিক ক্রিকেটার ছিলেন। পাকিস্তান ক্রিকেট দলের অন্যতম সদস্য ছিলেন তিনি। ১৯৫৫ সালে সংক্ষিপ্ত সময়ের জন্যে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর পাকিস্তানি ক্রিকেটে রাওয়ালপিন্ডি দলের প্রতিনিধিত্ব করেন। দলে তিনি মূলতঃ ডানহাতি অফ ব্রেক বোলিং করতেন। এছাড়াও, ডানহাতে নিচেরসারিতে ব্যাটিং করতেন মিরন বক্স।
১৯৪৯-৫০ মৌসুম থেকে ১৯৫৮-৫৯ মৌসুম পর্যন্ত মিরন বক্সের প্রথম-শ্রেণীর খেলোয়াড়ী জীবন চলমান ছিল। দীর্ঘদেহী অফ স্পিনার ছিলেন তিনি। ৫০ বছর বয়সে রেলওয়েজের বিপক্ষে ৫/৮১ পান।
১৯৪৮-৪৯ মৌসুমে সফররত ওয়েস্ট ইন্ডিজ একাদশের বিপক্ষে দুইদিনের খেলায় পাঁচ-উইকেট লাভ করেছিলেন। কম্বাইন্ড সার্ভিসেসের বিপক্ষে পান ৪/৪১ ও ৫/৩১। এরপর, পরবর্তী শীতকালে কমনওয়েলথ একাদশের মুখোমুখি হন। ১৯৪৯-৫০ মৌসুমে কমনওয়েলথ একাদশের বিপক্ষে আরও একটি দুইদিনের খেলায় ১০ উইকেট পান। তন্মধ্যে, জর্জ হ্যাডলি ও ক্লাইড ওয়ালকট তার শিকারে পরিণত হয়েছিলেন।৫/১৯ নিয়ে সফরকারীদেরকে ৮১ রানে গুটিয়ে দেন। এরপর দ্বিতীয় ইনিংসে ৫/৬৩ পান।
সমগ্র খেলোয়াড়ী জীবনে দুইটিমাত্র টেস্টে অংশগ্রহণ করেছেন মিরন বক্স। ২৯ জানুয়ারি, ১৯৫৫ তারিখে লাহোরে সফরকারী ভারত দলের বিপক্ষে টেস্ট ক্রিকেটে অভিষেক ঘটে তার। এরপর, ১৩ ফেব্রুয়ারি, ১৯৫৫ তারিখে পেশাওয়ারে একই দলের বিপক্ষে সর্বশেষ টেস্টে অংশ নেন তিনি। দুই টেস্টে অংশ নিয়ে কেবলমাত্র দুই উইকেটের সন্ধান পেয়েছিলেন। তবে, প্রথম-শ্রেণীর ক্রিকেটে ১৯ গড়ে উইকেট পেয়েছিলেন।
৪৭ বছর ২৮৪ দিন বয়সে লাহোরে বাগ ই জিন্নায় সফরকারী ভারতের বিপক্ষে প্রথম টেস্টে অংশ নেন। এরফলে টেস্ট ক্রিকেটে দ্বিতীয় বয়োঃজ্যেষ্ঠ খেলোয়াড় হিসেবে অভিষেক ঘটে মিরন বক্সের। কেবলমাত্র জেমস সাউদার্টন তার তুলনায় এগিয়ে রয়েছেন। এ খেলাটি তার দ্বিতীয় প্রথম-শ্রেণীর খেলা ছিল। পাঁচ বছর পূর্বে প্রথম-শ্রেণীর ক্রিকেটে অভিষেক ঘটলেও কোন উইকেট লাভে সক্ষমতা দেখাতে পারেননি।
দ্বিতীয় টেস্টে পানানমাল পাঞ্জাবী ও বিজয় মাঞ্জরেকারকে বোল্ড করেন। তন্মধ্যে, মাঞ্জরেকার শূন্য রানে বিদেয় নিয়েছিলেন।
সংক্ষিপ্তভাবে টেস্ট খেলোয়াড়ী জীবন শেষ হবার পর ১৯৫৮-৫৯ মৌসুম পর্যন্ত পাকিস্তানে প্রথম-শ্রেণীর খেলা চালিয়ে যেতে থাকেন। এ পর্যায়ে তার বয়স ছিল ৫১ বছর। নিজস্ব শেষ খেলায় পেশাওয়ারের বিপক্ষে ৪/৪৫ পেয়েছিলেন। ১৯৫৬-৫৭ মৌসুমে কম্বাইন্ড সার্ভিসেসের সদস্যরূপে ব্যক্তিগত সেরা বোলিং পরিসংখ্যান গড়েন। ঢাকায় পূর্ব পাকিস্তান হোয়াইটসের বিপক্ষে ৬/১৫ পান।
রাওয়ালপিন্ডি মাঠে কোচ ও মাঠ কর্মকর্তার ভূমিকায় অবতীর্ণ হন।
৮ ফেব্রুয়ারি, ১৯৯১ তারিখে ৮৪ বছর বয়সে রাওয়ালপিন্ডির ঢোক রাতা এলাকায় মিরন বক্সের দেহাবসান ঘটে।
মানুল ছুদাসামা

মানুল ছুদাসামা হলেন একজন ভারতীয় অভিনেত্রী যিনি ছোটপর্দায় অভিনয় করে থাকেন।
মানুল ছুদাসামা ২০১৯ সালে স্টার ভারতের "এক থি রানি এক থা রাবণ" ধারাবাহিকের মাধ্যমে ছোট পর্দায় পা রাখেন। ধারাবাহিকটিতে "রানি" চরিত্রে অভিনয় করেছিলেন। চরিত্রটি ধারাবাহিকটির প্রধান নারী চরিত্র ছিল। পরবর্তীতে তাকে ধারাবাহিকটি থেকে বাদ দেওয়া হয়েছিল। বর্তমানে তিনি সনি সাবের "তেনালি রামা" ধারাবাহিকে অভিনয় করছেন।
পিটার জে. র‍্যাটক্লিফ

স্যার পিটার জন র‍্যাটক্লিফ (জন্ম ১৪মে ১৯৫৪) হলেন চিকিৎসা শাস্ত্রে নোবেল বিজয়ীদের অন্যতম। এছাড়াও তিনি রয়েল সোসাইটির একজন ফেলো।) পেশাগত জীবনে তিনি একজন ব্রিটিশ চিকিৎসক, কোষ ও আণবিক বায়োলজিস্ট। তিনি হাইপোক্সিয়া কোষীয় বিক্রিয়া ও অক্সিজেনের প্রাপ্যতার সাপেক্ষে কোষসমূহ কীভাবে খাপ খাইয়ে নেয় তা আবিষ্কারের জন্য বেশ পরিচিত, যেটি তাকে ২০১৯ সালে চিকিৎসা শাস্ত্রে নোবেল পুরস্কার বিজয়ীদের একজন হিসেবে স্থান পেতে সুযোগ করে দেয়। এছাড়াও তিনি ২০০৪ থেকে ২০১৬ সাল পর্যন্ত জন র্যাডক্লিফ হসপিটালের একজন ডাক্তার, অক্সফোর্ড বিশ্ববিদ্যালয়ের নাফিল্ড ক্লিনিক্যাল মেডিসিন বিভাগ এর প্রধান হিসেবে দায়িত্ব পালন করেন। ২০১৬ সালে তিনি ফ্রান্সিস ক্রিক ইন্সটিটিউট এর ক্লিনিক্যাল রিসার্চ বিভাগের পরিচালক হিসেবে দায়িত্ব পালন করেন।
র‍্যাটক্লিফ ১৯৫৪ সালে ল্যাঙ্কশায়ারে জন্মগ্রহণ করেন এবং ল্যাঙ্কশায়ার রয়েল গ্রামার স্কুলে প্রাথমিক শিক্ষা সম্পন্ন করেন। তিনি ১৯৭২ সালে গনভিল অ্যান্ড কায়াস কলেজ, ক্যামব্রিজ থেকে ওপেন স্কলারশিপ পান এবং কেমব্রিজ বিশ্ববিদ্যালয়ে মেডিসিন বিভাগে অধ্যয়ন করেন। পরবর্তীতে তিনি লন্ডনের সেন্ট বার্থোলোমিও হসপিটাল থেকে লেখাপড়া সম্পন্ন করেন।
১৯৭৮ সালে তিনি অক্সফোর্ড বিশ্ববিদ্যালয় থেকে রেনাল মেডিসিন ও রেনাল অক্সিজেনেশন এর ওপর প্রশিক্ষণ নেন।
১৯৮৯ সালে তিনি তার কর্মক্ষেত্র পরিবর্তন করে ওয়েলকাম ট্রাস্ট থেকে সিনিয়র ফেলোশিপ পেয়ে নতুন ল্যাবে কোষীয় অক্সিজেন সেনসিং পরিবহন নিয়ে কাজ করেন।
রেটক্লিফ ১৯৯৯ সালে প্রমাণ করেছিলেন যে VHL এবং HIF-1α এর মধ্যে একটি সম্পর্ক ছিল এবং VHL, HIF-1α - পোস্ট-ট্রান্স-ল
ন্যাশনাল এবং অক্সিজেন সংবেদনশীল অবক্ষয়কে নিয়ন্ত্রণ করে। অবশেষে, উইলিয়াম কায়েলিন জুনিয়র এবং র‍্যাটক্লিফ গোষ্ঠীগুলি একই সাথে দেখিয়েছিল যে VHL দ্বারা HIF -1α এর এই নিয়ন্ত্রণটি HIF -1α এর হাইড্রোক্লিকেশন উপর নির্ভর করে, একটি সমবায়ু পরিবর্তনের জন্য যা নিজেই অক্সিজেনের উপর নির্ভরশীল।
র‍্যাটক্লিফ তার কাজ হাইপোক্সিয়ার জন্য অসংখ্য পুরস্কার ও সম্মাননায় ভূষিত হন।
Personal Webpage at the University of Oxford
আরিয়ানা টেলিভিশন নেটওয়ার্ক (আফগানিস্তান)

আরিয়ানা টেলিভিশন নেটওয়ার্ক (এটিএন) (ফার্সি/পশতু: ) হলো একটি বেসরকারি টেলিভিশন নেটওয়ার্ক যার ভিত্তি হলো কাবুল, আফগানিস্তান৷ এই চ্যানেল চালু করা হয় আফগান-আমেরিকান এহাসান বায়াত দ্বারা (আফগান ওয়্যারলেস যোগাযোগ সংস্থাটির মালিক) ২০০৫ সালে এবং পরের বছর আন্তর্জাতিকভাবে সম্প্রচার শুরু করে।এটিএন আফগানিস্তানের শীর্ষস্থানীয় টেলিভিশন চ্যানেলগুলির মধ্যে একটি এবং এটি দেশের ৩৩ টি প্রদেশে পার্থিব কভারেজ রয়েছে।ইউরোপ এবং উত্তর আমেরিকার দর্শক হটবার্ড এবং গ্যালাক্সি ২৫ উপগ্রহের মাধ্যমে এটিএন এর প্রোগ্রামগুলি দেখতে পারে।
চ্যানেলটি ২০০৫ সালের গ্রীষ্মে চালু হয়েছিল এবং ২০০৬ সালে আন্তর্জাতিকভাবে প্রচারিত হয়েছিল৷ ২০১৪ সালে এই চ্যানেলের একটি নতুন লোগো বানানো হয়েছিল।
এটিএন-এর সামাজিক, সাংস্কৃতিক, রাজনৈতিক এবং বিনোদনমূলক প্রোগ্রাম রয়েছে যা বিশুদ্ধ আফগান সংস্কৃতি দেখানোর জন্য আলোকপাত করে৷কয়েকটি দীর্ঘ চলমান শোগুলির মধ্যে রয়েছে এন্টেখ-ই বিনেন্দাহ (দর্শকের পছন্দ, একটি সঙ্গীত অনুষ্ঠান), পারভনা-হ (বাটারফ্লাইস, একটি শিশুদের অনুষ্ঠান), সিনেমা, ওয়ার্জেশ (ক্রীড়া), সেতারাহে-ই রঙ্গিন (রঙিন তারা, একটি সংগীত শো) এবং বার্ষিক এটিএন পুরস্কার।
আরও একটি অনুষ্ঠান এখানে লক্ষ্যনীয় তা হলো ৫৯-মিনিট ডুয়েল যা ২০১১ সাল থেকে হয়ে উঠেছে জনপ্রিয় একটি রান্নার অনুষ্ঠান৷
আরিয়ানা টেলিভিশন নেটওয়ার্কের অন্যান্য সম্প্রচার প্রোগ্রামগুলি হলোঃ
আফগানিস্তান
ওয়াকিটকি

ওয়াকি-টকি হাতে-ব্যবহার্য দ্বিমুখী বেতার গ্রাহক/প্রেরণ যন্ত্র। এটি দ্বিতীয় বিশ্বযুদ্ধের সময় উন্নয়ন করা হয়েছিল। ১৯৩৪ এবং ১৯৪১ সালের মধ্যবর্তী সময়ে বেতার প্রকৌশলী আলফ্রেড জে. গ্রোস পূর্ববর্তী ওয়াকি-টকির প্রাথমিক প্রযুক্তি নিয়ে কাজ করেছিলেন। হেনরিক ম্যাগনাস্কির নেতৃত্বে ডোনাল্ড এল. হিংস এবং মোটোরোলার প্রকৌশলী দল কর্তৃক যুদ্ধের সময় এটির উন্নয়ন করা হয়েছিল।
সাধারণত বর্তমানে ওয়াকি-টকির আকার ফোনের মত এবং এতে "পুশ টু টক" বোতাম আছে। ওয়াকি-টকি বিভিন্ন কারণে সেনাবাহিনীতে, অ্যামেচার রেডিও এবং ব্যক্তিগত ব্যবহারের জন্য ব্যবহৃত হয়।
প্রথম ওয়াকি-টকি বেশ বড় ছিল, এটি পিঠে ব্যাকপ্যাক হিসাবে বহন করা আবশ্যক ছিল এবং সেটি মোটোরোলা এসসিআর-৩০০ নামে পরিচিত ছিল। এছাড়াও দ্বিতীয় বিশ্বযুদ্ধের সময় মোটোরোলা অন্যান্য ওয়াকি-টকি তৈরি করেছিল।
১৯৩৯ সালে যুদ্ধ শুরু হওয়া পর্যন্ত ওয়াকি-টকির ধারণাটিতে তেমন আগ্রহ দেখা যায়নি। কয়েক বছর পর মোটোরোলা দল সেগুলোর উন্নয়ন করেছে, যাতে সেনাবাহিনী সেগুলো ব্যবহার করতে পারে। এছাড়াও সেখানে যানবাহন এবং ট্যাঙ্ক সংস্করণ ছিল।
ব্রিটিশ, জার্মান এবং আমেরিকানদের নিজস্ব সংস্করণ ছিল। এছাড়াও দ্বিতীয় বিশ্বযুদ্ধের সময় মোটোরোলা হাতে-ব্যবহার্য এএম এসসিআর-৫৩৬ বেতার যন্ত্র উৎপাদন করেছিল এবং এটিকে হ্যান্ডি-টকি বলা হয়েছিল।
ওয়াকি-টকি ব্যাপকভাবে ব্যবহৃত হয় ব্যবসায়, পুলিশ বাহিনী, সেনাবাহিনী এবং বিনোদনসহ আরো অনেক ক্ষেত্রে।
চাকলা (প্রশাসনিক বিভাগ)

চাকলা ( ফারসি : چکلہ) মুঘল আমলের ভারতীয় উপমহাদেশের একটি জেলা পর্যায়ের প্রশাসনিক অঞ্চল বিভাগ পদ্ধতি। চাকলা পদ্ধতি কমপক্ষে বাংলা এবং অবধ প্রদেশে প্রচলিত ছিল। চাকলা একটি প্রদেশ, সুবাহের প্রধান প্রশাসনিক বিভাগ ছিল । এটি আরও পরগনায় ভাগ করা হয়েছিল; প্রতিটি পরগনা বেশ কয়েকটি গ্রাম নিয়ে গঠিত ছিল।
জোয়াকিম বাক্সলা

জোয়াকিম বাক্সলা একজন ভারতীয় রাজনীতিবিদ ছিলেন তিনি সর্বভারতীয় তৃণমূল কংগ্রেসের রাজনীতির সাথে যুক্ত ছিলেন। তিনি আলিপুরদুয়ার লোকসভা কেন্দ্র থেকে চারবার লোকসভা সদস্য হিসেবে নির্বাচিত হয়েছিলেন।
জোয়াকিম বাক্সলা ১৯৫৫ সালের ১৬ জানুয়ারি জন্মগ্রহণ করেন। তার পিতার নাম জন আর্থার বাক্সলা ও মায়ের নাম মেরি আশ্রিতা বাক্সলা। জোয়াকিম কলকাতার সেন্ট জেভিয়ার্স কলেজ থেকে স্নাতক ডিগ্রি লাভ করেছেন।
জোয়াকিম বাক্সলা বিপ্লবী সমাজতন্ত্রী দলের প্রার্থী হিসেবে টানা চারবার আলিপুরদুয়ার লোকসভা কেন্দ্র থেকে লোকসভা সদস্য হিসেবে নির্বাচিত হয়েছিলেন। পরবর্তীতে তিনি সর্বভারতীয় তৃণমূল কংগ্রেসে যোগ দিয়েছিলেন।
জোয়াকিম বাক্সলা ১৯৮২ সালের ৩ জানুয়ারি মালতী বাক্সলার সাথে বিবাহবন্ধনে আবদ্ধ হয়েছিলেন। তাদের সংসারে এক পুত্র ও এক কন্যার জন্ম হয়েছিল।
জোয়াকিম বাক্সলা ২০১৭ সালের ৬ মার্চ হায়দ্রাবাদে মৃত্যুবরণ করেন।
দীপশিখা মেটি স্কুল

দীপশিখা মেটি স্কুল হল বাংলাদেশের একটি শিক্ষাপ্রতিষ্ঠান যেটি দিনাজপুর জেলার বিরল উপজেলার মঙ্গলপুর ইউনিয়নের রুদ্রপুর গ্রামে অবস্থিত। বিদ্যালয়টির ভবন আগা খান স্থাপত্য পুরস্কার ও কারি স্টোন নকশা পুরস্কার জিতেছে।
বিরল উপজেলার রুদ্রাপুর গ্রামে কোন শিক্ষাপ্রতিষ্ঠান না থাকার দরুন ১৯৯৯ সালের ১ সেপ্টেম্বর একটি বিদ্যালয় গড়ে তোলে। বর্তমানে বিদ্যালয়টিতে শিশু থেকে দশম শ্রেণী পর্যন্ত পড়ানো হয়।
২০০৫ সালের সেপ্টেম্বর মাসে বিরল উপজেলার রুদ্রাপুর গ্রামে মেটির মাটির স্কুলঘর নির্মাণ শুরু হয়। জার্মানির "শান্তি" নামের এক দাতাসংস্থা একাজে অর্থায়ন করে। অস্ট্রিয়ার লিজ বিশ্ববিদ্যালয়ের শিক্ষার্থীরা দীপশিখা প্রকল্পের কর্মীরা ইমারতটি নির্মাণের সাথে যুক্ত ছিলেন। জার্মান স্থপতি অ্যানা হেরিঙ্গার ও এইকে রোওয়ার্গ এই ইমারতটির নকশা করেন।
ইমারতটি নির্মাণে ব্যবহার করা হয়েছে মাটি, খড়, বালু ও বাঁশ, দড়ি, খড়, কাঠ, টিন, রড, ইট ও সিমেন্ট। মাটি ও খড় মেশানো কাদা দিয়ে তৈরি করা হয়েছে এর দেয়াল দেয়ালের ভিতের ওপর দেওয়া হয়েছে আর্দ্রতারোধক।
ইমারতটির দেয়ালের প্লাস্টারে ব্যবহার করা হয়েছে মাটি ও বালু। মেঝের প্লাস্টারের জন্য পামওয়েল ও সাবানের পেস্ট ব্যবহার করা হয়েছে। ইমারতটিতে বাইরে থেকে প্লাস্টার করা হয় নি।
ইমারতটির ৯ ফুট উচ্চতার ওপরে প্রথম তলায় ছাদ হিসেবে বাঁশ বিছিয়ে ও বাঁশের চাটাই দিয়ে মাটির আবরণ দেওয়া হয়েছে। ১০ ফুট উচ্চতার ওপরে দোতলার ছাদে বাঁশের সাথে কাঠ ব্যবহার করা হয়েছে। ওপরে বৃষ্টির পানি প্রতিরোধ করার জন্য দেওয়া হয়েছে টিন। কোথাও ইট ব্যবহার করা না হলেও ঘরের কাঠামো হিসেবে ইট ব্যবহার করা হয়েছে।
ইমারতটি নির্মাণে জার্মানি ও অস্ট্রিয়ার ১০ জন শিক্ষার্থীর সাথে ১৯ জন স্থানীয় শ্রমিক যুক্ত ছিলেন। শিক্ষাপ্রতিষ্ঠানটির ভবন মাটির তৈরি একটি দোতলা ভবন যার আয়তন ৮,০০০ বর্গফুট। ভবনটি নির্মাণে ব্যয় হয়েছে ১৭ লাখ টাকা।
২০০৮ সালে ইমারতটি আগা খান স্থাপত্য পুরস্কার জিতেছিল।
খবিরুদ্দিন আহমেদ

বাংলাদেশের রাজশাহীর চাপাই নবাবগঞ্জের বিশ্বনাথপুর গ্রামে জন্মগ্রহণকারী খবিরউদ্দিন কেমব্রিজ বিশ্ববিদ্যালয়ে ভর্তি হন এবং লন্ডনের গ্রেজ ইন- এ ব্যারিস্টার হিসাবে প্রশিক্ষণ নেন। ব্রিটিশ ভারতে ফিরে এসে তিনি কলকাতা হাইকোর্টে নাম লেখেন এবং ব্রিটিশ ভারতীয় জাতীয় রাজনীতিতে আগ্রহী হন। এছাড়াও, নয়াদিল্লিতে প্রতিষ্ঠিত হওয়ার সময় তিনি ভারতের ফেডারেল কোর্টে আইন অনুশীলন করেছিলেন। খবিরউদ্দিন ১৯৩৯ সালের মার্চ মাসে নয়াদিল্লিতে মারা যান। তিনি জীবনের শেষ দিন পর্যন্ত কেন্দ্রীয় আইনসভার সদস্য ছিলেন।
জালালুদ্দীন মহল্লী

জালালুদ্দীন মহল্লী ( আরবি : ﺟﻼﻝ ﺍﻟﺪﯾﻦ ﺍﻟﻤﺤﻠﯽ ইংরেজি : Jalaluddin Al-Mahalli) ছিলেন একজন মুহাদ্দিস , মুফাসসির ও ফকিহ । তিনি ছিলেন "আল্লামা জালালুদ্দীন সুয়ুতী"-এর ওস্তাদ । বিখ্যাত তাফসির গ্রন্থ "আল জালালাইন"-এর দ্বিতীয়ার্ধের লেখক ।
তার নাম মুহাম্মদ ; উপাধি জালালুদ্দীন । পিতার নাম আহমদ দাদার নাম মুহাম্মদ ।
তিনি তার উপাধি 'জালালুদ্দীন' নামেই সর্বাধিক প্রসিদ্ধি লাভ করেন । আর নামের শেষে মহল্লী বলা হয় এজন্যে যে, মহল্লা কুবরা হল একটি সুপ্রসিদ্ধ শহরের নাম । যা পশ্চিম মিশরে অবস্থিত । মহল্লা কুবরা'র সাথে সম্পর্কিত করে তাকে মহল্লী বলা হয় : আল্লামা জালালুদ্দীন মহল্লী ।
আল্লামা জালালুদ্দীন মহল্লীর বংশ পরিক্রমা হল : মুহাম্মদ ইবনে আহমদ ইবনে মুহাম্মদ ইবনে ইবরাহীম ইবনে আহমদ ইবনে হাশিম ইবনে শিহাব ইবনে কামাল আল আনসারী মহল্লী ।
আল্লামা জালালুদ্দীন মহল্লী ৭৯১ হিজরি ; ২৩ সেপ্টেম্বর ১৩৮৯ খ্রিষ্টাব্দ । মিশরের কায়রোতে জন্ম গ্রহণ করেন ।
আল্লামা জালালুদ্দীন মহল্লী (রহ) কুরআন মজিদ হিফজ (প্রথম থেকে শেষ পর্যন্ত মুখস্থ) করেন ।এরপর সে সময়ের রীতি অনুসারে ইসলামি শিক্ষার বিভিন্ন বিষয় সম্পর্কে তিনি আলাদা আলাদা শিক্ষকের নিকট শিক্ষা গ্রহণ করেন । তিনি বাইজুরী (রহ) ও জালাল বালকিয়ানী (রহ) এর নিকট উছুলে ফিকহ অধ্যয়ন করেন । ঈয ইবনে জামআহ (রহ) এর কাছে তিনি 'ইলমে উছুল' শিক্ষা গ্রহণ করেন । 'ইলমে নাহব' তথা আরবি ব্যাকরণ অধ্যয়ন করেন আল্লামা শিহাব আজমী ও আল্লামা শামস শাতকুনীর নিকট । ইলমে ফরায়েজ , গণিত শাস্ত্র , মানতেক, ইলমে মা'আনী, ইলমে বয়ান ও ইলমে উরুজ প্রভৃতি বিষয়ে তিনি শিক্ষা অর্জন করেন আল্লামা নাসির উদ্দীন ইবনে আনাস মিশরী হানাফী (রহ) এর নিকট থেকে ।
তিনি অসংখ্য গ্রন্থ প্রনয়ণ করেন । এর মধ্যে উল্লেখযোগ্য হল :
তিনি ৮৬৪ হিজরির ১৫ রমজান মৃত্যুবরণ করেন । কায়রোতেই তার পারিবারিক গোরস্তানে তাকে দাফন করা হয় ।
লাভ গেমস (চলচ্চিত্র)

লাভ গেমস হল ২০১৬ সালের ৮ এপ্রিল মুক্তিপ্রাপ্ত একটি ভারতীয় কামোদ্দীপক থ্রিলার চলচ্চিত্র। ছবিটি পরিচালনা করেন বিক্রম ভট্ট এবং প্রযোজনা করেন মুকেশ ভট্ট, মহেশ ভট্ট ও ভূষণ কুমার। ছবিতে মুখ্য ভূমিকায় অভিনয় করেন পত্রলেখা, গৌরব আরোরা ও তারা আলিশা বেরি।
রামোনা রাইচন্দ (পত্রলেখা) এক অতিসংবেদনশীল ও দুঃসাহসিক মেয়ে। সে জীবনে শুধু রোমাঞ্চ চায়। স্যাম (গৌরব অরোড়া) তার ‘বয় টয়’। স্যাম অত্যন্ত বিষাদগ্রস্থ হয়ে পড়ে এবং সাময়িক স্বস্তির জন্য নিজের ক্ষতি করে বসে। গোপন জীবনযাপনে অভ্যস্ত সেই যুগল জীবনে বৈচিত্র্য আনার জন্য প্রেমের খেলা খেলার সিদ্ধান্ত নেয়। খেলার নিয়ম ছিল রামোনা ও স্যাম একটি পেজ থ্রি পার্টিতে সবচেয়ে সুখী যুগলকে খুঁজে বের করবে এবং তাদের একজনকে শয্যাসঙ্গী করবে।
সফল ফৌজদারি আইনজীবী গৌরব আস্থানা (হিতেন তেজওয়ানি) ও তার শল্যচিকিৎসক স্ত্রী আলিশার (তারা আলিশা বেরি) সঙ্গে তাদের আলাপ হল। স্বামীর দুর্ব্যবহার আলিশাকে মানসিকভাবে দুর্বল করে তুলেছিল। তার ফলে রামোনা ও স্যামের সুবিধা হয়। ঘটনাচক্রে স্যাম আলিশার প্রেমে পড়ে। যদিও ঘটনাচক্রে স্যাম আলিশার প্রেমে পড়ে যায়। এদিকে রামোনাও স্যামকে ছাড়তে চাইল না। দু’জনের সম্পর্ক তিক্ত হয়ে উঠল। শেষ পর্যন্ত রামোনার অধিকারবোধের শিকার হল স্যাম।
ছবিটির ট্রেলার ও প্রথম পোস্টার মুক্তি পায় ২০১৬ সালের ২ মার্চ। কয়েক ট্রেলারটি ভাইরাল হয়ে যায় এবং কয়েক দিনের মধ্যে ইউটিউবে সেটি দশ লক্ষ ভিউ পায়।
২০১৬ সালের ৫ মার্চ "আওয়ারগি" নামে প্রথম গানটি মুক্তি পায়। এর ৮ মার্চ পর ছবির মোট সাতটি ট্র্যাকের সব ক’টিই টি-সিরিজের লেবেলে মুক্তি পায়। ছবিটিতে ইংরেজি গানও ছিল। ছবির গীত রচনা করেন কৌসর মুনির ও বিক্রম ভট্ট এবং সুরারোপ করেন সংগীত-সিদ্ধার্থ।
২০১৬ সালের ৮ এপ্রিল বিশেষ ফিল্মসের প্রোডাকশন ব্যানারে ছবিটি মুক্তি পায়। ভারতের প্রেক্ষাগৃহে ছবিটি পরিবেশনা করে টি-সিরিজ।
ছবি সমালোচকদের নেতিবাচক সমালোচনাই মূলত লাভ করে। "টাইমস অফ ইন্ডিয়া" পত্রিকার মোহর বসু ছবিটিকে পাঁচের মধ্যে ২.৫ দিয়ে বলেন যে, ছবির মূল বক্তব্যটিকে কাহিনির মাধ্যমে সুচারুভাবে ফুটিয়ে তোলা যায়নি। "ডিএনএ ইন্ডিয়া" পত্রিকার সরিতা এ. তানোয়ার ছবিটিকে দুইয়ের মধ্যে এক দিয়ে বলেন, দর্শক এই ছবিটি দেখার পর আর বোর্ড গেমসও পছন্দ করবেন না। জি নিউজ ছবিটিকে পাঁচের মধ্যে ২.৫ তারা রেটিং দেয়। এনডিটিভি মুভিজের শৈবাল চট্টোপাধ্যায় ছবির বক্তব্যের গভীরতার অভাবের কথা উল্লেখ করে এটিকে পাঁচের মধ্যে ১.৫ দেন। "দি ইন্ডিয়ান এক্সপ্রেস" পত্রিকার শুভ্রা গুপ্ত ছবিটিকে অর্ধেক তারা দেন।
নিক অ্যাডামস (চরিত্র)

নিকোলাস অ্যাডামস হল একটি কাল্পনিক চরিত্র। এটি মার্কিন লেখক আর্নেস্ট হেমিংওয়ের ১৯২০-এর দশক ও ১৯৩০-এর দশকে রচিত দুই ডজন ছোটগল্প ও উপন্যাসিকার প্রধান কেন্দ্রীয় চরিত্র। অ্যাডামস চরিত্রটি প্রথম বিশ্বযুদ্ধে রেডক্রসের অ্যাম্বুলেন্স কর্পসের হয়ে উত্তর মিশিগানে গ্রীষ্মকালের কাটানো হেমিংওয়ের নিজস্ব অভিজ্ঞতা থেকে অনুপ্রাণিত। নিক অ্যাডামস চরিত্রটি প্রথম দেখা যায় ১৯২৫ সালে প্রকাশিত "ইন আওয়ার টাইম" ছোটগল্প সংকলনে। এই সংকলনের প্রথম গল্প "ইন্ডিয়ান ক্যাম্প"-এ কিশোর অ্যাডামস প্রথম আবির্ভূত হয়।
প্রায় সবকয়টি গল্প পরবর্তী কালে হেমিংওয়ের মৃত্যুর পর ১৯৭২ সালের "দ্য নিক অ্যাডামস স্টোরিজ" সংকলনে প্রকাশিত হয়। সেগুলোর বেশিরভাগই হল শুরু ও কৈশোরের গল্প। সর্বোপরি "দ্য নিক অ্যাডামস স্টোরিজ"-এ ধাপে ধাপে সংযুক্ত পর্বে একজন কিশোরের বয়োপ্রাপ্ত হওয়ার গল্প। গল্পগুলো নিকের জীবনের প্রধানতম সময় নিয়ে একত্রিত করা হয়েছে।